text:
Folafola Atu le Tala Lelei o le Agalelei Faifua
ʻIa molimau māeʻaeʻa i le tala lelei o le agalelei faifua o le Atua.’—GALU. 20:24.
PESE: 101, 84
1, 2. Na faapefea ona faaalia e le aposetolo o Paulo lona lotofaafetai mo le agalelei faifua o le Atua?
NA FAAPEA mai ma le faamaoni le aposetolo o Paulo: ʻE leʻi maʻimau le agalelei faifua o le Atua iā te aʻu.’ (Faitau le 1 Korinito 15:9, 10.) Na iloa lelei e Paulo sa lē tatau ona ia mauaina le alofa mutimutivale o le Atua, talu ai sa ia sauāina Kerisiano.
2 A o lata i lona maliu, na tusi atu Paulo i lona uso o Timoteo: “Ou te faafetai iā Keriso Iesu lo tatou Alii, o lē na tuuina mai iā te aʻu le mana, auā ua ia manatu ua ou faamaoni, e ala i lona tofiaina o aʻu i lenei faiva.” (1 Timo. 1:12-14) O le ā lenā faiva? Na taʻu atu e Paulo i toeaina o le faapotopotoga i Efeso le mea e aofia ai: “Ua ou manatu e lē tāua loʻu ola iā te aʻu, ae tau lava ina ia ou faauma laʻu tamoʻega, ma le faiva na ou maua mai i le Alii o Iesu, ina ia ou molimau māeʻaeʻa i le tala lelei o le agalelei faifua o le Atua.”—Galu. 20:24.
3. O le ā le faiva faapitoa na avatu iā Paulo? (Tagaʻi i le ata i luga aʻe o le matua.)
3 O le ā “le tala lelei” na talaʻia e Paulo lea e faamatilatila ai le agalelei faifua o Ieova? Na ia faapea atu i Kerisiano i Efeso: “Ua outou faalogo, ua tuuina mai iā te aʻu le tofi o le auauna pule i le agalelei faifua o le Atua mo lo outou lelei.” (Efe. 3:1, 2) Na tofia Paulo e folafola atu le tala lelei i ē e lē o ni Iutaia, na mafai foʻi ona aofia i latou i ē ua valaauina e faatasi ma Keriso i le pulega o le Malo faa-Mesia. (Faitau le Efeso 3:5-8.) O le maelega o Paulo i lana faiva, sa ia faataatia ai se faaaʻoaʻoga e sili ona lelei mo Kerisiano i aso nei, ma faaalia ai “e leʻi maʻimau” le agalelei faifua o le Atua iā te ia.
PO UA UUNAʻIA OE E LE AGALELEI FAIFUA O LE ATUA?
4, 5. Aiseā e tatou te faapea atu ai e tutusa le “tala lelei o le malo,” ma le “tala lelei o le agalelei faifua o le Atua”?
4 I lenei taimi o le iʻuga, ua faatonuina ai tagata o Ieova ina ia talaʻi “lenei tala lelei o le malo i le lalolagi atoa e fai ma molimau i atunuu uma.” (Mata. 24:14) O le feʻau o loo tatou folafola atu o le “tala lelei o le agalelei faifua o le Atua,” talu ai o le agalelei faifua o Ieova, o le a tatou maua ai faamanuiaga uma i le pulega o le Malo e ala iā Keriso. (Efe. 1:3) Po o tatou faaaʻoaʻo iā Paulo i le faaalia o le lotofaafetai i le agalelei faifua o Ieova e ala i le maelega i le faiva?—Faitau le Roma 1:14-16.
5 I le mataupu ua mavae, na tatou aʻoaʻoina ai auala eseese ua maua ai e tagata agasala aogā mai i le agalelei faifua o Ieova. O lea, o lo tatou tiute tauave le faia o le mea sili e faailoa atu ai i isi le alofa o Ieova, ma le auala e latou te maua ai aogā. O ā nisi o vala o le agalelei faifua o le Atua e tatau ona tatou fesoasoani i isi ina ia latou talisapaia?
FOLAFOLA ATU LE TALA LELEI O LE TAULAGA TOGIOLA
6, 7. Ua faapefea ona tatou folafola atu le tala lelei o le agalelei faifua o le Atua, pe a tatou faamatalaina atu i tagata le togiola?
6 I lenei lalolagi ua tumu i amioga tuufau, o se meanoa le faia o le agasala, ma ua toʻatele ai tagata e latou te lē iloa le manaʻomia o se togiola. Ae i le taimi e tasi, ua iloa e le toʻatele o se olaga tuufau e lē maua ai le fiafia moni. O le toʻatele o tagata e faatoʻā malamalama i le uiga o le agasala, o ona aafiaga, ma le auala e laveaʻia ai mai le faapologaina i le agasala ina ua talanoa i Molimau a Ieova. Ua fiafia ē lotofaamaoni e latou te iloa, o le alofa tele ma le agalelei faifua o Ieova, na ia auina mai ai lona Alo i le lalolagi e togiola i tatou mai i le agasala ma le oti.—1 Ioa. 4:9, 10.
7 Na tusi Paulo e faatatau i le Alo pele o Ieova: “Ua ia [Iesu] faasaʻolotoina i tatou i le togiola e ala i lona toto, ioe, o le faamagaloina o a tatou agasala e tusa ma le matuā tele o lona [Ieova] agalelei faifua.” (Efe. 1:7) O le taulaga togiola a Keriso, o le faamaoniga silisili lea o le alofa o le Atua iā i tatou, ma ua faaalia ai le matuā tele o Lona agalelei faifua. Maʻeu se mapusaga o le iloaina pe afai tatou te faatuatua i le toto maligi o Iesu, o le a faamagaloina i tatou ma faamamāina o tatou lotofuatiaifo! (Epe. 9:14) O se tala lelei lea e tatou te faasoa atu i isi!
FESOASOANI I TAGATA E ATIAʻE SE FAIĀ MA LE ATUA
8. Aiseā e manaʻomia ai e tagata agasala ona toe faia se leleiga ma le Atua?
8 O la tatou tiute tauave le faailoa atu i tagata e mafai ona maua sa latou faiā māfana ma Lē na foafoaina i latou. A o leʻi faaalia e tagata le faatuatua i le taulaga a Iesu, na silasila le Atua iā i latou o ni ona fili. Na tusi le aposetolo o Ioane: “O lē e faatuatua i le Alo e maua e ia le ola e faavavau. A o le tagata e lē usiusitaʻi i le Alo, e lē maua e ia le ola, ae tumau pea le toʻasā o le Atua iā te ia.” (Ioa. 3:36) O se mea e fiafia ai, ua mafai ona toe faia se leleiga ma le Atua e ala i le taulaga a Keriso. Na faailoa mai e Paulo: “O ē na vavaeese muamua, ma avea outou ma fili talu ai sa outou mafaufau i galuega leaga, a o lenei ua ia toe faaleleia e ala i le tino faaletino o lea tagata ina ua maliu o ia.”—Kolo. 1:21, 22.
9, 10. (a) O le ā le tiute tauave na tuuina mai e Keriso i ona uso faauuina? (e) Ua faapefea ona fesoasoani “isi mamoe” i o latou uso faauuina?
9 Na tuuina mai e Keriso i ona uso faauuina i le lalolagi le mea ua taʻua e Paulo o “le faiva o le leleiga.” Na faamatala e Paulo lea mea ina ua ia tusi atu i Kerisiano faauuina i le uluaʻi senituri: “E mai le Atua mea uma lava, o lē na faia i matou ina ia toe lelei ma ia e ala iā Keriso, ma ua ia tuuina mai iā i matou le faiva o le leleiga, o lona uiga, ua toe faaleleia e le Atua [le] lalolagi iā te ia e ala iā Keriso, ua lē taʻua iā i latou a latou agasala, a ua tuuina mai le upu o le leleiga iā i matou. O lea la, o i matou o sāvali o sui o Keriso, e peiseaʻī o loo ʻaiʻoi mai le Atua e ala iā i matou. O i matou o ē ua fai ma sui o Keriso, ua matou ōle atu: ʻIa outou toe lelei ma le Atua.’”—2 Kori. 5:18-20.
10 E manatu “isi mamoe” o se faaeaga le fesoasoani i o latou uso faauuina i lenei faiva. (Ioa. 10:16) O lo latou auauna o ni avefeʻau a Keriso, ua matuā telē ai so latou sao i le aʻoaʻoina o tagata i upu moni faaleagaga, ma fesoasoani iā i latou e atiaʻe sa latou faiā lelei ma Ieova. O se vaega tāua lea o le galuega o le molimau māeʻaeʻa i le tala lelei o le agalelei faifua o le Atua.
FAASOA ATU LE TALA LELEI, E FAAFOFOGAINA E LE ATUA TATALO
11, 12. Aiseā o se tala lelei ai mo tagata le iloaina e mafai ona latou tatalo iā Ieova?
11 E toʻatele tagata e tatalo ona e faaleleia ai o latou faalogona, peitaʻi e latou te lē talitonu e faafofogaina e le Atua a latou tatalo. E manaʻomia ona latou iloa o Ieova o le “Faafofoga tatalo.” Na tusi le faisalamo o Tavita: “Le Faafofoga tatalo e, e ō atu iā te oe tagata uma lava. Ua sili atu ona malosi o mea sesē nai lo o aʻu. Ae e te ufiufia lava a matou solitulafono.”—Sala. 65:2, 3.
12 Na fetalai Iesu i ona soo: “Afai tou te talosaga atu i se mea i loʻu igoa, ou te faia lava.” (Ioa. 14:14) O le faaupuga “se mea” o lona uiga o so o se mea e talafeagai ma le finagalo o Ieova. Na faamautinoa mai e Ioane iā i tatou: “O le mea lenei ua tatou mautinoa ai i le Atua, po o ā lava mea tatou te talosaga atu ai e tusa ma lona finagalo, e faafofoga mai lava o ia iā i tatou.” (1 Ioa. 5:14) Maʻeu le lelei o le aʻoaʻoina o isi, o le tatalo e lē na o se mea e faaleleia ai faalogona, ae o se auala matagofie lea e faalatalata atu ai i le “nofoālii o le agalelei faifua” o Ieova! (Epe. 4:16) O le aʻoaʻoina o isi e tatalo i le auala saʻo, ia saʻo Lē e tatalo i ai, ma saʻo mea e talosaga ai, e mafai ona tatou fesoasoani ai iā i latou e vavalalata iā Ieova, ma maua faamāfanafanaga i taimi o puapuaga.—Sala. 4:1; 145:18.
AGALELEI FAIFUA I LE FAIGA FOU O MEA
13, 14. (a) O ā faaeaga matagofie o le a maua e le ʻaufaauuina i le lumanaʻi? (e) O le ā le galuega ofoofogia o le a faia e le ʻaufaauuina mo tagata?
13 O le a faaauau ona faaalia e Ieova lona agalelei faifua e tusa pe e faaumatia lenei faiga amioleaga o mea. Na tusi Paulo e faatatau i le faaeaga matagofie ua tuuina atu e le Atua i le 144,000 o ē ua valaauina e pule ma Keriso i le Malo i le lagi: “O le Atua o lē e tele le alofa mutimutivale, e ala i lona alofa tele lea ua ia alofa mai ai iā i tatou, ua ia faaola faatasi ai i tatou ma le Keriso e ui ina oti i tatou ona o a tatou mea sesē, ae o lona agalelei faifua ua ia faaola ai outou, ma na ia faaeaina i tatou ma faanonofo faatasi i tatou i mea o i le lagi e autasi ma Keriso Iesu, ina ia faaalia ai i le faiga o mea a lenei lalolagi o loo fotuaʻi mai le matuā tele o lona agalelei faifua, i lona agalelei tele mai iā i tatou o ē ua autasi ma Keriso Iesu.”—Efe. 2:4-7.
14 E faigatā ona faaāta i o tatou mafaufau mea ofoofogia ua saunia e Ieova mo Kerisiano faauuina, pe a latou nonofo i nofoālii e pule faatasi ma Keriso i le lagi. (Luka 22:28-30; Fili. 3:20, 21; 1 Ioa. 3:2) O le a faaalia e Ieova iā i latou le “matuā tele o lona agalelei faifua.” O le a faia aʻe iā i latou le “Ierusalema fou,” o le faletua lea o Keriso. (Faaa. 3:12; 17:14; 21:2, 9, 10) O le a latou galulue faatasi ma Iesu i le ʻfaamālōlōina o nuu,’ e taʻitaʻia tagata usiusitaʻi i sauniuniga ina ia saʻoloto mai i le pologa i le agasala ma le oti, ma fesoasoani iā i latou ina ia lelei atoatoa.—Faitau le Faaaliga 22:1, 2, 17.
15, 16. O le a faapefea ona faaalia e Ieova lona agalelei faifua mo “isi mamoe” i le lumanaʻi?
15 I le Efeso 2:7, e tatou te faitau ai o le a faaalia e le Atua lona agalelei faifua i le ʻfaiga o mea o loo fotuaʻi mai.’ E mautinoa o le a molimauina i le faiga fou o mea a Ieova i le lalolagi “le matuā tele o lona agalelei faifua.” (Luka 18:29, 30) O se tasi o faaaliga silisili o le agalelei tele o Ieova mo le lalolagi, o le toe faatutūina lea o tagata mai i “le Tuugamau.” (Iopu 14:13-15; Ioa. 5:28, 29) O tane ma fafine faamaoni anamua o ē na maliliu a o leʻi faia le taulaga togiola a Keriso, faapea foʻi “isi mamoe” na maliliu faamaoni i aso e gata ai, o le a toe faatutūina i latou e faaauau ona auauna iā Ieova.
16 O le a toe faatutūina foʻi le faitau miliona o tagata na maliliu a o leʻi iloa le Atua. O le a tuuina atu le avanoa iā i latou e gauaʻi ai i le pule silisili ese a Ieova. Na tusi Ioane: “Ona ou iloa lea o ē na oti, o ē e sili ma ē e faatauvaa, o loo tutū i luma o le nofoālii, ona tatala lea o tusi tāʻai. Ae ua tatala foʻi se isi tusi tāʻai; o le tusi tāʻai lea o le ola. Ona faamasinoina lea o ē ua oti i mea na tusia i tusi tāʻai, e tusa ma a latou galuega. Ua ave aʻe e le sami i latou na oti o iai, ua ave aʻe foʻi e le oti ma Tuugamau i latou na oti o iai, ma ua faamasinoina i latou taʻitoʻatasi e tusa ma a latou galuega.” (Faaa. 20:12, 13) O i latou o le a toe faatutūina e manaʻomia ona latou aʻoaʻoina le auala e faatatau ai mataupu silisili a le Atua o loo i le Tusi Paia. E lē gata i lea, e tatau ona latou mulimuli i faatonuga fou ia o le a faaalia mai i “tusi tāʻai,” o loo faatulaga mai ai tapulaa a Ieova mo le olaga i le faiga fou o mea. O le faaalia mai o mea o loo tusia i nei tusi tāʻai, o se isi faaaliga lenā o le agalelei faifua o Ieova.
FOLAFOLA ATU PEA LE TALA LELEI
17. O le ā e tatau ona tatou manatua pe a molimau atu i tagata?
17 E sili atu ona tāua i le taimi lenei, ona faataunuu lo tatou tofiga o le talaʻia lea o le tala lelei o le Malo ona ua lata mai le iʻuga. (Mare. 13:10) E mautinoa ua faamatilatila e le tala lelei le agalelei faifua o Ieova. E tatau ona tatou manatua lenā mea, a o molimau atu i isi. O lo tatou sini pe a talaʻi, o le faamamaluina lea o Ieova. E mafai ona tatou faia faapea, e ala i le faailoa atu i tagata o folafolaga uma o faamanuiaga i le lalolagi fou, o faaaliga ia o le agalelei tele o Ieova.
18, 19. E faapefea ona tatou viiviia le agalelei faifua o Ieova?
18 A o tatou molimau atu i isi, e mafai ona faamatala atu i lalo o le pulega o le Malo o Keriso, o le a mauaina e tagata aogā atoatoa mai i le taulaga togiola ma faasolo atu ina lelei atoatoa. Ua taʻua i le Tusi Paia: “Ia saʻoloto ai le foafoaga mai i le faapologaina i mea leaga, ma maua ai le saʻolotoga mamalu o le fanau a le Atua.” (Roma 8:21) E faatoʻā mafai ona faataunuu nei tulaga ona o le agalelei tele o Ieova.
19 Ua tatou maua le faaeaga o le faasoa atu iā i latou o le a faalogo mai le folafolaga matagofie o loo i le Faaaliga 21:4, 5: “E na te soloiesea foʻi loimata uma i o latou mata, e lē toe iai se oti, po o se faanoanoa, po o se tagiauē, e lē toe iai foʻi se tigā. Auā ua mavae atu mea muamua.” Ua fetalai mai Ieova o Lē o loo afio i le nofoālii: “Faauta! Ou te faia ia fou mea uma lava.” Ua ia toe fetalai mai foʻi: “Ia tusi, auā o upu nei e faamaoni ma moni.” Pe a tatou maelega e talaʻi lenei tala lelei i isi, o le a tatou viiviia ai le agalelei faifua o Ieova.


c: text/html

text:
MATAUPU E SEFULU LUA
Na Faamāfanafanaina e Lona Atua
1, 2. O ā mea na tutupu i le aso e sili ona mataʻina i le olaga o Elia?
O LOO tamoʻe Elia i le tetele o timuga a o faasolo ina pogisa le lagi. Ua toeaina o ia, ma e leʻi taitai oo i le nuu o agaʻi i ai, o Isereelu. E ui i lea, e na te lē o lagona le vaivai auā ua “iai pea le aao o Ieova” iā te ia. O le malosi uigaese mai iā Ieova, na ia tamoʻe ai e muamua i luma o le tupu o Aapo o loo tiʻetiʻe i lana kariota.—Faitau le 1 Tupu 18:46.
2 Ua mamao i tua le tupu o Aapo ae o loo momoʻe pea Elia na o ia, ona e fai si mamao o lana malaga. Seʻi mafaufau iā Elia a o tamoʻe ma taupulapula i le mamafa o timuga, ma toe mafaufau i mea uigaese na tutupu i lenā aso. E mautinoa na matuā viiviia ai Ieova, le Atua o Elia, ma faaeaina ai le tapuaʻiga moni. Ua lē toe iloa atu foʻi le Mauga o Karamelu, lea na faaaogā ai e Ieova Elia e faia vavega mamana e faaalia ai le sesē o le tapuaʻiga iā Paala. Na faamaonia ai le pepelo ma le amioleaga o perofeta a Paala e toʻafā selau lima sefulu, ia na fasiotia ai. Ua tatalo Elia iā Ieova ina ia faamutaina le lāmala lea na pagatia ai le nuu mo le tolu ma le ʻafa tausaga, ona maligi ifo ai lea o timuga tetele!—1 Tu. 18:18-45.
3, 4. (a) Aiseā na manatu ai Elia o le a iai ni suiga lelei a o agaʻi atu i Isereelu? (e) O ā fesili o le a tatou iloiloina?
3 A o momoʻe atu Elia i le19 maila (30 km) agaʻi i Isereelu, atonu na manatu o ia o le a iai ni suiga lelei i le nuu, ma e mautinoa o le a sui foʻi Aapo! Pe a fua i mea na vaai i ai Aapo, ua tatau ona sui ma lafoaʻia le tapuaʻiga iā Paala, taofi amioga a lana masiofo o Iesepela, faapea le sauāina o auauna a Ieova.
4 E tatou te lagona le fiafia pe a sologa lelei mea uma i o tatou olaga. E tatou te mafaufau o le a faaauau pea ona lelei mea uma, ma ua mou atu faafitauli ma faigatā. E lē o se mea la e faateʻia ai pe afai na mafaufau faapena Elia, ona o ia foʻi “o le tagata e pei o i tatou.” (Iako. 5:17) Peitaʻi, e leʻi taitai uma faafitauli o Elia, ma e leʻi umi ae oo iā te ia le fefe ma le mafatia, ma faapea ifo ai e sili pe a oti o ia. Aiseā, ma na faapefea ona fesoasoani Ieova i lana perofeta ina ia toe faamalosia lona faatuatua ma toe lototele ai? Seʻi o tatou iloilo le tala.
Se Mea e Leʻi Faatalitalia
5. Pe na faaalia e Aapo le faaaloalo iā Ieova ina ua māeʻa mea na tutupu i le Mauga o Karamelu, ma e faapefea ona tatou iloa?
5 Pe na faaalia e Aapo ua suia o ia ma ua toe malosi faaleagaga, ina ua taunuu i lona maota i Isereelu? Ua faapea mai le mau: “Ua taʻu atu e Aapo iā Iesepela o mea uma na faia e Elia, ma mea uma e uiga i lona fasiotia o perofeta uma i le pelu.” (1 Tu. 19:1) Mātau, e leʻi taʻua e Aapo Ieova, le Atua o Elia. Na manatu Aapo i vavega na tutupu i lenā aso, “o mea uma na faia e Elia.” E manino mai, e na te lē o faaalia lava le āva iā Ieova le Atua. Ae o le ā le mea na fai e lana avā fia tauimasui?
6. O le ā le feʻau na faailoa atu e Iesepela iā Elia, ma o le ā lona uiga?
6 Na matuā ita tele Iesepela, ma ia auina atu loa se feʻau iā Elia e faapea: “Ia faia e atua ma ia latou faaopoopo i ai, pe afai e oo atu a taeao i le taimi faapenei, ou te leʻi faia iā te oe e pei o i latou taʻitoʻatasi!” (1 Tu. 19:2) O se taufaamataʻu lea e sili ona leaga. Na folafola atu e Iesepela, e sili pe a oti o ia, pe afai e lē fasiotia Elia i lenā aso e toe taui ai le fasiotia o perofeta a Paala. Faamata o ā ni faalogona o Elia ina ua teʻi ane mai i lana mālōlōga i lenā pō timuga i Isereelu, ma logotala ai i le feʻau taufaamataʻu a le masiofo?
Lotovaivai ma Fefe
7. O le ā le aafiaga o le taufaamataʻu a Iesepela iā Elia, ma o le ā na faia e Elia?
7 Na iloa mulimuli ane e Elia e sesē le manatu e faapea, ua toeitiiti tafiesea tapuaʻiga sesē iā Paala. E leʻi suia amioga a Iesepela. Ua uma ona fasiotia le tele o isi uō faamaoni a Elia, ma ua lata ina fasiotia o ia. O loo taʻua i le Tusi Paia: “Ua fefe o ia.” Pe sa manatunatu Elia i le auala leaga o le a fasiotia ai o ia e Iesepela? Afai o lea, e lētioa la a lotovaivai o ia. Sa sola loa Elia “ina ia faasaoina ai lona ola.”—1 Tu. 18:4; 19:3.
Ina ia tatou maua pea le lototele, e lē tatau ona mafaufau pea i lamatiaga e fefefe ai
8. (a) E faapefea ona taitutusa le faafitauli o Peteru ma Elia? (e) O le ā se lesona e tatou te aʻoaʻoina mai iā Elia ma Peteru?
8 E lē na o Elia le tagata faatuatua na lagona le fefe. Na fefe foʻi le aposetolo o Peteru. O se faaaʻoaʻoga, ina ua faapea atu Iesu iā Peteru e savali atu iā te ia i luga o le vai, na “vaai atu [Peteru] i le matagi malosi,” ua fefe ai o ia ma amata loa ona magoto ifo. (Faitau le Mataio 14:30.) E iai se lesona aogā mai i faaaʻoaʻoga a Peteru ma Elia. Ina ia maua pea le lototele, e lē tatau ona mafaufau pea i lamatiaga e fefefe ai. Ae ia tatou taulaʻi atu i Lē o loo aumaia le faamoemoe ma le malosi.
“Ua Lava Lea!”
9. Faamatala le faigāmalaga a Elia ma ona faalogona a o sola o ia.
9 O le fefe tele o Elia na sola atu ai i i saute i sisifo i Peresepa, o se nuu e 95 maila (150 km) le mamao i saute o Iuta. O i inā na tuu ai lana auauna ae alu atu i le toafa na o ia. Ua taʻua i le mau e “atoa le aso o lana malaga,” o lona uiga na usu i le oso aʻe o le lā, e aunoa ma se mea na ave. O lona popole ma lona fefe, na ausulusulu atu ai i nofoaga maupuʻepuʻe ma maamaā i le mūtinitini o le lā. Na mou atu le malosi o Elia e faaauau ai lana malaga, a o mūmū ulaula le goto ifo o le lā. O lona lēlavā tele na ia faapalasi ai i lalo o le laau o le ratami, e pau lea o sina mea e malu ai i lenā laufanua lafulafuā.—1 Tu. 19:4.
10, 11. (a) O le ā le uiga o le tatalo a Elia? (e) Faaaogā mau sii e faamatala mai ai faalogona lotovaivai o isi auauna a le Atua.
10 O le mafatia tele o Elia na tatalo ai ina ia oti. Na fai mai o ia: “E lē sili atu aʻu i oʻu augātamā.” Na ia iloa e lē o toe iai se aogā o ona augātamā, auā ua na o le efuefu ma ivi i latou i le tuugamau. (Fai. 9:10) Na lagona foʻi e Elia ua leai sona aogā. E lētioa a ia alaga: “Ua lava lea!” O le ā le aogā e ola ai?
11 Po o se mea e faateʻia ai pe a matuā lotovaivai se tagata o le Atua ma manatu e sili ai le oti? E leai. O loo iai i le Tusi Paia tala i le toʻatele o tane ma fafine faamaoni na oo iai lagona faapena. O nisi o i latou o Repeka, Iakopo, Mose ma Iopu.—Kene. 25:22; 37:35; Nu. 11:13-15; Iopu 14:13.
12. E faapefea ona tatou faaaʻoaʻo iā Elia pe a lagona le lotovaivai?
12 Ua tatou ola i “aso e sili ona faigatā,” o lea la, e lē faateʻia ai pe a lotovaivai le toʻatele, e oo foʻi i auauna faamaoni a le Atua. (2 Timo. 3:1) Pe a oo iā te oe lenā lagona, ia faataʻitaʻi iā Elia i le sasaa atu o ou faalogona iā Ieova, auā o ia o “le Atua o faamāfanafanaga uma.” (Faitau le 2 Korinito 1:3, 4.) Pe na faamāfanafanaina e Ieova Elia?
Na Faamalosia e Ieova
13, 14. (a) Na faapefea ona faaalia mai e Ieova lona alofa iā Elia e ala mai i se agelu? (e) Aiseā e faamāfanafanaloto ai le iloa e silafia e Ieova i tatou taʻitoʻatasi ma mea e gata ai lo tatou malosi?
13 Faamata o le ā le lagona o Ieova i le silasila mai i si ana perofeta pele, o loo taoto i lalo o lenā laau i le toafa ma talosaga atu ua fia oti? Ua tatou iloa le tali. Ina ua moe Elia, na auina mai ai e Ieova se agelu iā te ia. Na fafagu lemū o ia e le agelu ma faapea atu: “Nofo ia i luga e ʻai.” Na faia faapea e Elia, ona ua saunia e le agelu sina meaʻai, o se falaoa vevela ma le vai. Atonu e leʻi faafetai Elia i le agelu, auā ua faapea mai le mau, ina ua uma ona ʻai ma inu o ia, ona toe moe lea. Po o lona mafatia tele, na lē mafai ai ona fai atu sana tala? Na toe alu atu faalua le agelu ma fafagu o ia atonu i le vaveao, ma faapea atu: “Nofo ia i luga e ʻai,” faatasi ai ma nei upu mataʻina, “auā e matuā faigatā le malaga mo oe.”—1 Tu. 19:5-7.
14 O le Atua na iloa ai e le agelu le mea o loo agaʻi i ai Elia, ma e lē mafai ona faaauau le malaga a Elia i sona lava malosi. O se faamāfanafanaga le auauna i se Atua e sili ona malamalama i o tatou faanaunauga, ma mea e gata ai lo tatou malosi! (Faitau le Salamo 103:13, 14.) Na faapefea ona aogā le meaʻai iā Elia?
15, 16. (a) Na faapefea ona fesoasoani le meaʻai mai iā Ieova iā Elia? (e) Aiseā e tatau ai ona tatou talisapaia le auala o loo tausia ai e Ieova ana auauna i aso nei?
15 Ua faapea mai le mau: “Ona nofo lea o ia i luga, ua ʻai ma inu, ma ua alu atu o ia ina ua maua lona malosi mai i na meaʻai mo ao e fā sefulu ma pō e fā sefulu, ua oo atu i Horepa, o le mauga o le Atua moni.” (1 Tu. 19:8) Sa anapogi foʻi Elia mo ao ma pō e 40, e pei foʻi o Mose o lē sa ola i le tusa ma le 600 tausaga muamua atu, ma Iesu o lē sa soifua i le toetoe sefulu senituri mulimuli ane. (Eso. 34:28; Luka 4:1, 2) E leʻi aveesea e lenā meaʻai faafitauli uma o Elia, ae sa faavavega ona faatumauina ai lona malosi. Seʻi mafaufau la i lenei toeaina matua, a o ia taumafai i lea aso ma lea aso e āsā le toafa e lē o iai se auala, mo le 40 aso!
16 O loo faamalosia foʻi e Ieova ana auauna i aso nei, e lē i meaʻai faaletino e saunia faavavega, ae i meaʻai faaleagaga. (Mata. 4:4) E tatou te malolosi pea faaleagaga e ala i le aʻoaʻoina e uiga i le Atua mai lana Afioga, faatasi ai ma tusi e faavae i le Tusi Paia. Atonu e lē aveesea uma e na mea faaleagaga o tatou faafitauli, ae e aogā e tatou te tumau ai i tulaga faigatā. E taʻitaʻia atu ai foʻi i le “ola e faavavau.”—Ioa. 17:3.
17. O fea na alu i ai Elia, ma aiseā e tāua ai lenā nofoaga?
17 E toetoe 200 maila (320 km) le mamao na savalia e Elia faatoʻā taunuu i le mauga o Horepa (po o le Mauga o Sinai). E tāua lenā nofoaga, auā o i inā sa faaali ai Ieova le Atua iā Mose e ala i se agelu, i le laau talatala o loo mumū, ma mulimuli ane faia ai e Ieova le feagaiga o le Tulafono ma Isaraelu. Na lafi Elia i inā i se ana.
Le Auala na Faamalosia ai e Ieova Elia
18, 19. (a) O le ā le fesili a le agelu a Ieova na fai atu, ma o le ā le tali a Elia? (e) O ā māfuaaga e tolu na taʻua e Elia na māfua ai ona lotovaivai?
18 I Horepa, na fesili mai ai le “afioga” po o le upu a Ieova, atonu e ala mai i se agelu: “Elia, o le ā lau mea lenā e fai i inā?” Na faia i se auala mālū lenei fesili, auā na vaai i ai Elia o se avanoa lea e sasaa atu ai ona faalogona. Na ia faapea atu: “Ua ou matuā maelega ona o Ieova le Atua o ʻau; auā ua tuua e le fanauga a Isaraelu lau feagaiga, ua latou talepe i lalo ou fata faitaulaga, ma ua latou fasiotia i le pelu au perofeta, e na o aʻu lava ua totoe; ua latou saʻili foʻi e fasioti iā te aʻu.” (1 Tu. 19:9, 10) A itiiti mai e tolu māfuaaga na taʻua e Elia ua lotovaivai ai.
19 Muamua, na manatu Elia ua lē aogā ana galuega. E ui i le tele o tausaga o “matuā maelega” i le auaunaga iā Ieova ma faamuamua le tapuaʻiga ma le suafa o Ieova, ae e foliga mai o loo faateteleina le leaga o le nuu. Na matuā lē faatuatua ma fouvale tagata, ma ua malosi le tapuaʻi i atua sesē. Lona lua, na lagona e Elia ua tuua na o ia, ona na faapea atu: “E na o aʻu lava ua totoe,” e peiseaʻī e na o ia i le nuu o loo auauna iā Ieova. Lona tolu, na lagona e Elia le fefe. Ua fasiotia le toʻatele o isi perofeta, ma ua mautinoa e Elia, o ia lea o le a sosoo. Atonu e leʻi faigofie iā Elia ona taʻu atu ona faalogona, peitaʻi e leʻi avea lona faamaualuga po o le māsiasi, ma mea e taofia ai o ia. Na ia faataatia se faaaʻoaʻoga lelei mo tagata faamaoni uma, i le sasaa atu o mea o i lona loto i le Atua e ala i le tatalo.—Sala. 62:8.
20, 21. (a) Faamatala le mea na molimauina e Elia mai i le gutu o le ana i le Mauga o Horepa. (e) O le ā na aʻoaʻoina e Elia mai i le faaaliga o le mana o Ieova?
20 Na faapefea ona taulimaina e Ieova le fefe ma le popolevale o Elia? Na fai le agelu iā Elia e tū i le gutu o le ana. Na usitaʻi Elia ma lona lē iloa o le mea o le a tupu. Ona agi mai lea o se matagi malosi. E mautinoa le taalili o le matagi, auā na lepetia ai mauga ma māvaevae ai papa. A o feagiaʻi savili malolosi, seʻi mafaufau i le taumafai o Elia e ufiufi ona mata a o uumau lona ofu tele e fai i fulufulu o manu. Ua tau faapaleni foʻi lana tū, ona ua amata ona galulu le laueleele atoa i se mafuiʻe. E leʻi umi ae sosoo ma se afi tele, ona toe meʻi lea o ia i tua o le ana e lafi ai ona o le aasa tele o le afi.—1 Tu. 19:11,12.
21 Ua faamanatu mai i le Tusi Paia e tusa ai o le matagi, mafuiʻe ma le afi, e lē o iai Ieova i nei malosiaga faalenatura. Na iloa e Elia, o Ieova e lē o se atua o talafatu e mau i mea o le natura e pei o Paala, lea na sesē ona taʻu e ona tagata tapuaʻi, o “lē e tiʻetiʻe i ao” pe aumaia le timu. O Ieova o le Puna o malosiaga uma o le natura, ma e sili o ia i so o se mea na ia faia. E oo lava i le lagi e lē mafai ona ofi ai o ia! (1 Tu. 8:27) Na faapefea ona fesoasoani na mea iā Elia? Manatua sa fefe Elia, peitaʻi e leai se mea e toe fefe ai fua iā Aapo ma Iesepela, auā ua faatasi mai Ieova iā te ia, o le Atua e ou le mana uma lava.—Faitau le Salamo 118:6.
22. (a) Na faapefea ona faamautinoa atu e le “leo itiiti e toʻafilemu” iā Elia e tāua o ia? (e) O ai atonu e ana le “leo itiiti e toʻafilemu?” (Tagaʻi i le faaopoopoga.)
22 Ua mavae atu le afi ona sosoo lea ma le taaligoligoa, ona faalogoina lea e Elia o “se leo itiiti e toʻafilemu.” Na toe maua ai foʻi e Elia le avanoa e sasaa atu ai ona popolega. * Atonu na atili ai ona faatoʻafilemuina o ia. Na faamāfanafanaina atili Elia i isi upu a le “leo itiiti e toʻafilemu.” Na faamautinoa atu e Ieova iā Elia, e tāua tele o ia. I le ā le itu? Ua faailoa atu e Ieova lona finagalo mo le lumanaʻi i le tafiesea o tapuaʻiga sesē iā Paala mai i Isaraelu. O lea la, na aogā galuega a Elia, ona e lē mataofia le mea ua finagalo i ai le Atua. E lē gata i lea, o loo aogā pea Elia i le faataunuuina o Lona finagalo, auā na avatu e Ieova faatonuga maʻoti, ma toe auina atu o ia e faaauau lana galuega.—1 Tu. 19:12-17.
23. O ā auala e lua na taulimaina ai e Ieova faalogona o Elia e peiseaʻī ua na o ia?
23 Ae faapefea lagona o Elia e peiseaʻī ua na o ia o auauna iā Ieova? E lua mea sa faia e Ieova. Muamua, na ia fetalai atu iā Elia e faauu Elisaia o le perofeta o le a sosoo ma ia. O le a avea lenei alii talavou ma ana uō ma fesoasoani mo le tele o tausaga. Maʻeu le aogā o lenā faamāfanafanaga! Lua, na faailoa atu e Ieova lenei tala fiafia: “Ua ou faatotoeina foʻi le toʻafitu afe i Isaraelu, o i latou uma e leʻi tootutuli iā Paala, ma i latou uma foʻi e leʻi sogi atu iā te ia.” (1 Tu. 19:18) E lē na o Elia na auauna i le Atua, ma e mautinoa na faalaeiauina o ia i le iloa e faitau afe tagata faamaoni e lē o tapuaʻi iā Paala. Na manaʻomia ona tumau pea ma le faamaoni Elia i lana auaunaga, ina ia fai ma faataʻitaʻiga lelei o le faamaoni e lē maluelue. E lē taumatea na faagaeetia le loto o Elia i le faalogo i na upu e ala mai i le avefeʻau a Ieova, le “leo itiiti e toʻafilemu.”
E avea le Tusi Paia ma “leo itiiti e toʻafilemu,” pe afai e tatou te faatagaina e taʻitaʻia i tatou i aso nei
24, 25. (a) O le ā le auala e tatou te faalogo atu ai i le “leo itiiti e toʻafilemu” o Ieova i aso nei? (e) E faapefea ona tatou mautinoa sa talia e Elia le faamāfanafanaga a Ieova?
24 I le pei o Elia, e tatou te maofa i le malosiaga o le natura o loo iai i le foafoaga. Ua faaalia mai i le foafoaga le mana o Lē na faia mea uma. (Roma 1:20) E naunau Ieova e faaaogā lona malosi e lē gata mai, ina ia fesoasoani ai i ana auauna faamaoni. (2 No. 16:9) Peitaʻi, e sili mamao atu mea ua faailoa mai e Ieova iā i tatou e ala i lana Afioga le Tusi Paia. (Faitau le Isaia 30:21.) E avea le Tusi Paia ma “leo itiiti e toʻafilemu,” pe afai e tatou te faatagaina e taʻitaʻia i tatou i aso nei. O i inā o loo aumaia ai e Ieova faasaʻoga, faalaeiauga, ma faamautinoa mai ai lona alofa.
25 Pe na talia e Elia le faamāfanafanaga na avatu e Ieova iā te ia i le mauga o Horepa? Ioe! E leʻi umi ae toe foʻi lenei perofeta faamaoni ma lototele, ina ia faia lana galuega e tafiesea tapuaʻiga sesē. E mafai foʻi ona tatou faataʻitaʻi i le faatuatua o Elia, pe a utagia upu mai i le Afioga a le Atua, o ʻfaamāfanafanaga ia mai i Tusitusiga Paia.’—Roma 15:4.
^ pala. 22 O le “leo itiiti e toʻafilemu” na faalogoina e Elia, atonu o le leo o le agelu lea o loo faasino i ai o le “afioga a Ieova” i le 1 Tupu 19:9. I le fuaiupu e 15, o loo taʻua ai le agelu, o lē o loo avea ma sui o Ieova. Atonu e tatou te manatua ai le avefeʻau a Ieova lea na taʻitaʻia le nuu o Isaraelu i le toafa, ma o lē na faatatau i ai le fetalaiga a Ieova: “O loo iā te ia loʻu igoa.” (Eso. 23:21) E tatou te lē o mautinoa lenei mea ae e ao ona mātau mai, a o leʻi avea Iesu ma tagata, sa avea muamua o ia o “le Upu,” o le Fofoga fetalai faapitoa i auauna a Ieova.—Ioa. 1:1.

robotstxt: allowed

filter: keep


text:
E tatau ona tatou ola e faapei o ni soo ua tuuto atu e faatino ai lo tatou alolofa i le Alii
E leai ni tagata na soifua i le talafaasolopito e sili atu ona ou tigaalofa i ai nai lo Aposetolo e toasefulutasi na totoe ina ua maliu le Faaola o le lalolagi. Ou te manatu o nisi taimi e galo ai ia i tatou le leai o so latou poto masani ma lo latou faalagolago atoa ia Iesu i mea sa latou manaomia. Ia i latou sa Ia fetalai atu ai, “Ua loa lava ona ou i ai ia te outou, a e tou te lei iloa ea a’u … ?”1
Ae, e sa’o, ua latou manatu e le i lava tele so latou taimi ma Ia. E le o se taimi umi le tolu tausaga na valaau ai se Korama atoa o Aposetolo e Toasefululua mai ni nai tagata fou liliu mai, aveesea mai ia i latou ia mea sese o ala tuai, aoao i latou i mea ofoofogia o le talalelei a Iesu Keriso, ona tuua lea o i latou e faaauau le galuega seia oo ina fasiotia foi i latou. O le matua faigata lava i se vaega o toeaina ua faatoa faauuina ona taliaina se lumanai faapena.
Aemaise ai o le tuua ai na o i latou. Sa taumafai Iesu i le tele o taimi e ta’u atu ia i latou o le a Ia le faatasi ai pea ma i latou i la le tino, ae sa latou le mafai pe sa le malamalama foi i se manatu e mamafatu. O loo tusia e Mareko:
“Ua ia aoao atu i ona soo, ma fetalai atu ia te i latou, Ua tuuina atu le Atalii o le tagata i lima o tagata, latou te fasioti foi ia te ia; a uma ona fasia o ia, e toe tu mai o ia i le aso tolu.
“A o i latou ua le iloa lea upu, ua matatau foi e fesili ia te ia.”2
Ona sosoo lea, ina ua mavae sina taimi puupuu sa aoao ai, ma le itiiti o le taimi e sauniuni ai, sa tupu ai se mea latou te lei mafaufauina e mafai ona tupu. Ua faasatauroina lo latou Alii ma le Matai, lo latou Faipule ma lo latou Tupu. Ua maea Lana galuega faaletino, ma o le Ekalesia laitiiti ua feagai ma faigata lea na Ia faatuina ua foliga mai ua sauaina ma ua agai atu i le faaumatiaina. Sa molimauina foi o Ia e Ona Aposetolo i Lona tulaga toetu ae o lena foi mea sa faaopoopo atu i lo latou le mautonu. E mautinoa lava a o latou tuufesili, “O le a le tatou mea a fai nei?” sa latou liliu atu ia Peteru, le Aposetolo Sinia, mo se tali.
Ou te talosaga atu ia outou faataga mai a’u e faasoa atu o’u mafaufauga i upu atonu sa latou fetautalatalaa’i ai, e le o tusia i le tusi paia. E le taumate na fai atu Peteru i ona uso a aposetolo: “Uso e, o se tolu tausaga ofoofogia. E leai se tasi o i tatou na mafaufauina i ni nai masina pupuu ua tea ni vavega ia na tatou vaai i ai ma aafiaga faalelagi na tatou olioli ai. Sa tatou talanoa faatasi, tatalo faatasi, ma galulue faatasi ma le Alo moni o le Atua lava Ia. Sa tatou savavali faatasi ma Ia ma fetagisi faatasi ma Ia, ma i le po o lena faaiuga matautia, e leai se tasi na sili atu ona tagitu’i nai lo au. Ae ua uma lena mea. Ua maea Lana galuega ma ua toetu mai o Ia i le tuugamau. Sa ia galueaiina Lona faaolataga ma lo tatou faaolataga. O lea la ua outou fesili, “O le a nei la tatou mea a fai?’ Ou te le iloa se isi mea e ta’u atu ia te outou nai lo le toe foi i lou lava olaga sa e i ai muamua, ma le fiafia. Ua ou faamoemoe ‘Ou te alu ou te fagota.’” Ma e le itiiti ifo ma le toa ono o le toasefulu isi Aposetolo na totoe ai sa malilie uma i ai, “Tatou te o foi ma oe.” O loo tusia e Ioane o sē tasi o i latou, “Ua latou o atu, ona latou o ae loa lea i le vaa.”3
Ae, paga lea, e le i lelei le faiva. O le latou po muamua lava na toe foi atu ai i le vai, sa leai ma se i’a e tasi na maua. Ina ua tafa mai ata o le taeao, sa latou faliu atu ai ma le le fiafia i le matafaga lea na latou iloa atu ai i se mea mamao se tagata sa valaau mai ia i latou, “Le fanau e, ua tou maua ea se i’a?” Sa tali atu ma le le fiafia nei Aposetolo ua toe avea ma faifaiva i se tali e le fia manao se faifaiva e tali atu ai, “Matou te lei maua lava se i’a,” sa latou le mautonu, ma sa faaopoopo atu le tiga i lo latou manu’a, ina ua faaigoaina i latou o le “fanau.”4
“Ina lafo ia le upega i le itu i matau o le vaa, ona outou maua ai lea,”5 sa valaau atu ai le tagata ese—ma i na upu faigofie, na vave ona saputu atu lo latou iloa o le leo. E na o le tolu tausaga talu ai sa fagogota ai nei lava alii i le sami lava lenei. I le taimi foi lena na “atoa le po ua tigaina ai i [latou], e leai ni mea [na] maua,”6 o loo fai mai ai tusitusiga paia. Ae valaau atu ia i latou se tagata Kalilaia sa i luga o le matafaga e tuu a latou upega i le loloto, ma na latou toso ae ai “le ‘au i’a tele,”7 na matua lava ma ua masaesae ai a latou upega, sa faatumulia ai vaa e lua, na matua mamafa ma sa amata ona gogoto.
O lea foi ua toe tupu. O nei “fanau” e pei ona valaau tonu ai i latou, na lafo ma le naunautai a latou upega, ma sa “le toe mafai e i latou ona toso ae, ona o taumafa o i’a.”8 Sa fai atu ma le manino Ioane, “O le Alii lea.”9 Ma i le pito o le vaa, sa oso mai ai Peteru ua le matāofiofia.
Ina ua mavae se toefaatasiga fiafia ma Iesu ua toetu, sa faia ai se talanoaga a Peteru ma le Faaola lea ou te manatu i ai o le vaega taua lea na liua ai le galuega faaaposetolo i se tulaga aoao ma le musuia mo Peteru lava ia, lenei tagata ua mausali e pei o se papa, i se olaga mamalu o auaunaga ma le taitaiga tuuto. I le vaavaai atu i ni vaa laiti ua tuai, o upega masaesae, ma se faaputuga tele o i’a e 153, sa fetalai atu ai Iesu i Lana Aposetolo sinia, “Peteru, pe sili mai lou alofa ia te au, i o latou nei?” sa fai atu Peteru, “Ioe, le Alii e, ua e silafia ou te alofa ia te oe.”10
Sa tali atu le Faaola i lena tali, ae na faaauau pea ona ia tepa taulai atu i fofoga o Lona soo ma toe faapea atu, “Peteru, pe e te alofa mai ea ia te au?” Sa fai si fememea’i o le faifaiva maoae i le toe fai atu o le fesili, ae na toe tali atu i le taimi lona lua, “Ioe, le Alii e; ua e silafia, ou te alofa ia te oe.”11
Na toe tuu atu foi e le Faaola se tali puupuu, ae i se suesuega tuusao ua Ia fesili atu ai mo le taimi lona tolu, “Peteru, pe e te alofa mai ea ia te au?” O le taimi lea ua mautinoa lava ua lagona moni lava le le toafimalie o Peteru. Masalo o loo i ai pea i lona loto le manatuaga o ni nai aso talu ai lea sa fesiligia faatolu ai foi o ia i se isi fesili ma sa ia faamamafa atu lea lava tali e tasi—ae i se tulaga le lelei. Pe atonu sa amata ona ia tuufesili pe e le o malamalama sese o ia i le fesili a le Faiaoga Sili. Pe atonu foi o loo ia sailiili i lona loto, sailia se faamautinoaga faamaoni o le tali sa ia tuuina atu ma le naunautai, toetoe lava a tuulafoai atu. Po o a lava ona lagona, sa fai atu Peteru i le taimi lona tolu, “Le Alii e, … ua e silafia lava ou te alofa ia te oe.”12
Lea na tali atu ai Iesu (ou te toe faailoa atu e le o tusia i le tusi paia a’u faamatalaga nei), atonu sa fai atu se tala faapea, “Peteru, ae aisea la ua e i ai iinei? Aisea ua tatou toe foi mai ai i lenei lava matafaga e tasi, i nei lava upega e tasi, ma toe faia foi lenei lava talanoaga e tasi? Pe le i manino ea i lena taimi ma pe lei manino ea foi i lenei taimi afai ou te manao i se i’a, e mafai lava ona ou maua se i’a? O le mea lea ou te manaomia Peteru, o ni soo—ma ou te manaomiaina e faavavau. Ou te manaomia se tagata e fafagaina au mamoe ma laveai au tamai mamoe. Ou te manaomia se tagata e talai atu la’u talalelei ma puipuia le faatuatua. Ou te manaomia se tagata e alofa ia te au, e alofa moni, moni lava ia te au, ma e alofa i le mea ua poloaiina au e lo tatou Tama i le Lagi e fai. O la tatou savali e le vaivai. E le o se savali lē tumau. E le o se galuega foi e le faamanuiaina; e le o se galuega e leai se faamoemoe o i ai; e lē ina ia auina atu ai i faaputuga lefulefu o talafaasolopito. O le galuega a le Silisili Ese, ma ia suia ai le lalolagi. O lea la Peteru, mo le taimi lona lua ma atonu o le taimi mulimuli, ou te fai atu ia te oe ia tuua nei mea uma ma ia e alu atu e aoao atu ma molimau atu, galue ma auauna atu ma le faamaoni seia oo i le aso o le a latou faia ai ia te oe le mea tonu sa latou faia ia te au.”
Ona faliu atu lea i Aposetolo uma, atonu sa Ia fetalai atu se mea faapea, ‘Pe sa outou valelea foi e pei o le au tusiupu ma le au Faresaio? E pei o Herota ma Pilato foi? Pe sa outou manatu, e pei o i latou, e mafai ona faaumatia lenei galuega e ala i le fasiotia o au? Pe sa outou manatu, e pei o i latou, o le satauro ma fao ma le tuugamau o le mutaaga lea o mea uma ma mafai ona toe foi atu tagata taitoatasi ma le fiafia i soo se mea sa outou i ai ma faia muamua? Le fanau e, pe lei pa’i atu ea lo’u ola ma lo’u alofa i o outou loto e sili atu le loloto nai lo lenei?”
Uso e ma tuafafine pele, ou te le o mautinoa pe o le a le mea o le a tatou oo i ai i le Aso Faamasino, ae o le a ou matuai ofo lava pe afai i lena talanoaga, e le fesili mai le Atua ia i tatou i le mea tonu foi lea na fesili ai Keriso ia Peteru, “Pe na e alofa mai ea ia te au?” Ou te manatu Na te fia silafiaina pe na tatou usiusitai a o tatou i ai i le olaga nei, ma le le agavaa tele, ma i nisi taimi e pei e faatamaitiiti ai, i le poloaiga e tasi, le poloaiga muamua ma le sili o poloaiga uma—“Ia e alofa atu i le Alii lou Atua ma lou loto atoa, ma lou agaga atoa, ma lou malosi atoa, ma lou mafaufau atoa.”13 Ma afai i se taimi faapena e mafai ona tatou fai atu, “Ioe, le Alii e, ua e silafia ou te alofa ia te oe,” ona mafai lea ona Ia faamanatu mai ia i tatou le uiga taualuga o le alofa, o le faamaoni.
“Afai tou te alolofa mai ia te au, ia outou tausi mai i au poloaiga,”14 sa fetalai mai ai Iesu. O lea o loo i ai o tatou tuaoi e ao ona faamanuia, o fanau ia puipuia, o e matitiva ina ia siitia i luga, ma le upumoni ina ia puipuia. E i ai sese e ao ona faasa’o, o upumoni e faasoa atu, ma mea lelei ia faia. I se aotelega, e tatau ona tatou ola e faapei o ni soo ua tuuto atu e faatino ai lo tatou alofa i le Alii. E le mafai ona tatou faavaivai ma e le mafai ona tatou toe foi i tua. Ina ua uma ona fetaiai ma le Alo o le Atua soifua, e leai se isi lava mea na toe tumau e pei ona i ai muamua. O le Faasatauroga, Togiola, ma le Toetu o Iesu Keriso ua faailogaina ai le amataga o se olaga Faa-Kerisiano, ae le o le mutaaga lea. O le upumoni lava lenei, le mea moni lenei, na mafai ai e ni nai faifaiva Kalilaia ona toe avea ma Aposetolo o e na leai ma “se sunako po o se pelu”15 e tuua ai na upega i le taimi lona lua ma mamanuina le talafaasolopito o le lalolagi lea ua tatou nonofo ai nei.
Ou te molimau atu mai le ta’ele o lo’u loto, faatasi ai ma le malosi atoa o lo’u agaga, ia i latou uma o mafai ona lagona mai lo’u leo, o na ki faaaposetolo ua toefuatai mai i le lalolagi ma o loo i ai i Le Ekalesia a Iesu Keriso o le Au Paia o Aso e Gata Ai. Mo outou e lei auai mai lava faatasi ma i matou i lenei galuega tele mulimuli a Keriso, matou te faapea atu,” Faamolemole o mai.” Ia i latou sa i ai muamua ma i matou ae ua toe solomuli, ua mananao e auai mai i ni nai vaega faaleaganuu a le Ekalesia ae lē o maua faamanuiaga atoatoa o le Toefuataiga ma ua tuua ai le taumafataga atoa, ou te faapea atu, ou te popole o loo e feagai ma ni po uumi faigata ma ni upega gaogao. O le valaau ia e foi mai, ia e tumau faamaoni, ia e alofa i le Atua, ma ia e fesoasoani i le fausiaina o le malo. Ou te valaau atu ina ia faamaoni a’ia’i tagata uma e aofia ai i latou ua mae’a misiona o e sa tutu i se vai papatiso ma lona lima i le sikuea ma fai atu, “Ona ua tofia au e Iesu Keriso.”16 O lena pule sa tuu atu ina ia suia ai lena tagata fou ua liliu mai e faavavau, ae sa faamoemoe e suia ai foi oe e faavavau. Mo le autalavou o le Ekalesia o loo tutulai atu i misiona ma malumalu ma faaipoipoga, matou te faapea atu: “Alolofa i le Atua ma ia tumau le mama mai le toto ma le agasala o lenei tupulaga, ua faamamafaina e le folafolaga ofoofogia a Peresitene Thomas S. Monson lea sa faia i le taeao ananafi.” Ua faamoemoe mai lou Tama i le Lagi i lou lotonuu faamaoni ma lou alofa i tulaga uma o lou tatou olaga.”
Ou te fai atu ia te outou uma o loo faafofoga mai i la’u savali, o loo lagonaina pea le siufofoga o Keriso i taimi uma o fesili mai ia i tatou taitoatasi manū o i ai le taimi, “Pe e te alofa mai ea ia te au?” Ma mo i tatou uma taitoatasi, ou te tali atu ma lo’u faaaloalo ma mai lo’u agaga, “Ioe, le Alii e, matou te alolofa ia te oe.” Ma talu ai ua uu i o tatou “lima le suotosina,”17 o le a tatou le toe tepa lava i tua seia maea lenei galuega ma puleaina ai e le alofa i le Atua ma tuaoi le lalolagi. I le suafa o Iesu Keriso, amene.
Faaali Mau Faasino
-
1. Ioane 14:9.
-
2. Mareko 9:31–32.
-
3. Ioane 21:3.
-
4. Tagai Ioane 21:5.
-
5. Ioane 21:6.
-
6. Luka 5:5.
-
7. Luka 5:6.
-
8. Ioane 21:6.
-
9. Ioane 21:7.
-
10. Ioane 21:15.
-
11. Ioane 21:16.
-
12. Ioane 21:17.
-
13. Luka 10:27; tagai foi Mataio 22:37–38.
-
14. Ioane 14:15.
-
15. Frederic W. Farrar, The Life of Christ (1994), 656; see chapter 62 for more on the plight of this newly founded Church.
-
-
17. Luka 9:62.


text:
Fesoasoani mo le Faasinotusi Masani
Amataina i le [Faasinotusi] Masani
I la matou Classic Catalogue e mafai ona e vaavaai ai i la matou saofaga atoa (o tusi, mekasini, CD [tisiketi faalogologo], DVD [tisiketi matamata], tusifaileo, ma isi aitema i le saofaga). E mafai foi ona e taga'i i faamatalaga o lau kata [card] o le faletusi, e pei o aitema o loo nonō i fafo, totogi o aitema ua taofi ma siliga mai. E mafai ona e faaaogāina le faasinotusi i le faletusi ma mai le fale e ala i la matou upega o fesootaiga o le www.wcl.govt.nz. O le a e maua i lalo ane nisi o motuga'afa mo le amataina i lo matou Classic Catalogue, faapea foi ma ni motuga'afa fatufatua'i ma togafiti mo sailiga maotua atu.
O i ai lava ni fesili? Matou te fiafia e faalogo atu ia te oe – e mafai ona e faafesootaia i matou e ala i le imeli.
Faasino Mataupu
- Gagana
- Auala e Saili Ai
- Lauie o Sailiga Maotua
- Taunuuga o sailiga
- Auala e faaaogā ai le itulau o Faamatalaga Atoa
- Auala e su'e ai aitema i luga o le fata
- Tuuina i ai o se taofiga
- Toeiloilo au sailiga muamua
- Lisi Patino
- Siaki ou faamatalaga auiliili
- Faafouga
- Pau le mea ou te manao i ai o se tusi lelei e faitau!
- Sailiga o mekasini
- Sailiga faatopetope
- Fesoasoani mo autu
- Faaopoopoga mo motuga'afa i Sailiga Maotua
- Sailiga fautuaina
Gagana
O le fesootaiga o le matou Classic Catalogue o loo maua i gagana e:
- FaaMaori
- FaaSamoa
- FaaSaina (o loo maua le fesoasoani i le FaaSaina)
- FaaPeretania
Auala e Saili Ai
O le auala aupito faigofie e saili ai o le ta i ai o le tusitala, ulutala po o ni upu o autu ma kiliki i le faamau 'Saili'. O le faasinotusi e le maaleale e mafai ona e faaaogaina a le o mataitusi tetele (mataitusi tele) po o mataitusi laiti (mataitusi ninii).
A e sailia e aunoa ma le taina o se ituaiga o sailiga, o le a e vaaia se aotelega o le nofoaga na maua ai au upu na saili i le faasinotusi, faataitaiga, e.g.
Ona e kiliki lea i le taunuuga e te manao i ai, faataitaiga, o aitema uma e i ai se tusitala e tutusa ma lau sailiga, po o aitema uma e tutusa autu ma lau sailiga.
E mafai ona e toe saili e ala i le kiliki i le Sailiga Fou o loo i le tulimanu taumatau pito i luga.
A le o lena, e mafai ona e filifili e amata lau sailiga i se ituaiga o sailiga mai le pusa e to-ifo i le lauie o le sailiga:
O le filifilia tuusao o se ituaiga o sailiga, o lona uiga o le a e alu sao lava i taunuuga o au sailiga po o se lisi o ulutala, tusitala, autu po o faasologa.
Filifilia o se ituaiga o sailiga o le fea e tatau ona ou faaaogaina?
Sailiga i upu autu:
Faataitai le sailiga i Upu Autu mo se sailiga amata faalauaitele, pe afai foi e i ai ni au upu maoti e sue o le a faapea ona le maua ai ni taunuuga se tele.
Afai e te faataitaia se sailiga i Upu Autu ae le aoga ia taunuuga, taumafai e sue i le autu, pe sue foi mo se aitema e te silafia e lelei ma faaaoga ulutala o le autu i le faamaumauga o lena aitema.
Sailiga i le ulutala:
Afai e te silafia le ulutala:
Faaaoga le sailiga i le Ulutala pe afai e te silafia le amataga o le ulutala, pe afai foi e te manao e tagai vave i igoa e talitutusa, mo se faataitaiga, 'harry potter and the'.
Faaaoga le upu autu o le Ulutalape afai e te le iloa upu uma o le ulutala po o le latou faasologa, faataitaiga, 'lanu o le faamalulele' (e sue ai le 'O le a le lanu o lou faamalulele?.
Sailiga i le tusitala:
Afai e te silafia le tusitala:
Faaaoga le sailiga i le Tusitala po o le suafa pe afai e te silafia le faaiu ma manao e tagai vave i se lisi o suafa ia maua ai le suafa sao. Ta i totonu le faaiu (suafa mulimuli), sosoo ai ma le faailoga o le koma, sosoo ai ma le suafa muamua po o mataitusi amata, faataitaiga, 'Smith, W'.
Faaaoga le (upu autu) Tusitala po o le suafa Faaaoga le (upu autu) Tusitala po o le suafa pe afai e te manao i se lisi o igoa uma [o aitema] mai se tagata faapitoa ae e le o i ai se tasi e suafa faapena, faataitaiga, 'Douglas Coupland'.
Sailiga i le autu:
Afai e te silafia le autu:
Faaaoga le (upu autu) o Autu pe afai e te le silafia le faasologa o le ulutala o le autu.
Faaaoga le sailiga [i le] Autu pe afai e te silafia le amataga o le ulutala o le autu pe e te manao foi e tagai vave i ulutala e sue ai le faamatalaga sili ona aoga, faataitaiga, 'world war'.
Sailiga i faasologa, faataitaiga Lonely Planet:
Afai o loo e sueina tusi uma i se faasologa:
Faataitai le sailiga i Faasologa – e faaaoga e sue ai aitema ua lomiaina i se faasologa, faataitaiga, Criterion collection DVDs ma tusi Lonely Planet.
Tagai vave e ala i le numera valaau:Sailiga i numera valaau – saili le saofaga e pei ona tuufataina ai. Afai e te maua se tusi lelei, vaai po o a isi aitema e faatatau i le autu e ala i le taina i totonu o le numera valaau o loo i le ivitu o le tusi, e aofia ai ma le faailoga o le togi tesimale.
Sailiga e ala i le ISBN po o le ISSN:
ISBN/ISSN – ISBNs (International Standard Book Number) & ISSNs (International Standard Serial Number – mo mekasini ma tusiga faavaitaimi) e lolomiina i tusi ma mekasini pe a lomiaina; e pau le taimi e faaaoga ai le ala lenei pe a e manao i se lomiga patino o se aitema.
Filifiliga faatapulaa
O filifiliga faatapulaa e mafai ona maua i lalo ifo o le pusa o sailiga i le lauie autu o sailiga, ma e mafai ai ona faatapulaa au sailiga e ala i le tulaga o le Matua, Mamanu, Aso, Lala ma le Avanoa.
O filifiliga faatapulaa e na o ituaiga o sailiga Upu Autu, Upu Autu o le Ulutala, Upu Autu o le Autu, ma le Autu o le Tusitala e mafai ona faaaoga ai..
Kiliki le au o loo i talane o se tasi o filifiliga nei e tagai ai i faamatalaga atoa:
Filifiliga faatapulaa faalauaitele:
O vaega nei o loo i lalo o le au muamua - 'Filifiliga Faatapulaa'. O i e mafai ona e filifili ai e faatapulaa lau sailiga i le tulaga o le matua po o le mamanu:
-
Matua
E mafai ona e filifilia tamaiti, tamaiti aoga amata po o le tupulaga e sue ai nao aitema e i totonu o na faaputuga.
-
Mamanu
E mafai ona e filifilia Mekasini, lomiga Tetele, CD o Musika, CD o Tusi, eTusi [Tusi faaeletonika], kopi o musika ua lomiaina, DVD ma le tele o isi mea e faatapulaa ai lau sailiga i le na o se mamanu se tasi i la matou faaputuga.
Faatapulaa e ala i aso:
Faatumu se tasi o pusa nei e faaitiitia ai lau sailiga.
Faatapulaa e ala i lala
O i e mafai ona e filifili ai e faatapulaa lau sailiga i le na o se tasi o nofoaga o lala o le matou faletusi, faataitaiga, o le Karori Library, pe filifili e saili na o aitema o loo maua (ae le o nono i fafo).
Lauie o Sailiga Maotua
O le Lauie o Sailiga Maotua e mafai ona [e] alu i ai mai le faailo samasama i le itu tauagavale:
O le Lauie o Sailiga Maotua e mafai ai ona e tuufaatasia se sailiga i tusitala ma se sailiga i upu autu, ma maua ai faatapulaa lava e tasi (mamanu, tulaga o le matua, lala, avanoa) e avea ma lauie ua muai faatulaga mo sailiga:
Taunuuga o sailiga
O taunuuga o lau sailiga e faaalia i se lisi o ulutala e fetaui ma lau sailiga. E mafai ona e kiliki faasolosolo i ai e tagai po o i ai [le aitema], itu o loo i ai le fata, ma isi faamatalaga e uiga i se aitema.
Mai le itulau lenei e mafai foi ona e tagai i ai e faaaoga ai le filifiliga Lisi Patino (o le filifiliga lenei e tuu taimi o le taimi lava e te tuua ai la matou saite o le a le toe i ai foi lau lisi o lea la, afai e te manao e teu se faamaumauga o au faitauga, matou te fautuaina atu la matou tautua o le MyDiscoveries o loo i la matou faasinotusi Easyfind), iloilo le talaaga o au sailiga ma filifili ni faamaumauga e lolomi pe imeli. E faapenei foliga o se itulau taunuuga o sailiga:
Afai o lau sailiga o aofia ai aitema e le o ni tusi, o le a e vaaia se faamatalaga puupuu i le itu taumatau o le lauie e faaalia ai le mamanu o loo i ai le aitema. Mo se faataitaiga:
Sui le faasologa o taunuuga o lau sailiga
O le faasologa ua muai faatulaga mo le Lisi o Ulutala, o le sailiga aupito fou e oo i le sailiga aupito leva e muamua aitema aupito fou e ala i tausaga. Afai e laiti ifo i le 1000 au taunuuga, e mafai ona e filifili e faatulaga taunuuga o lau sailiga e ala i tusitala po o ulutala.
Lolomi faamaumauga ua faailogaina faasao
Afai e te manao e lolomi faamatalaga mo ni aitema ae e te lei sau i le faletusi, faailoga faasao le pusa o loo i talane o aitema taitasi e te manao ia aofia ai ma kiliki le Lolomi faamaumauga ua faailogaina faasao. (O le a i ai ni nai filifiliga o le auala e te manao e faaalia ai au faamaumauga pe a lolomi matou te fautuaina e aua le suia le tulaga ua muai faatulagaina ii.)
E mafai foi ona e faia lenei mea mai totonu o le vaega o lisi patino lea foi e te maua ai ni filifiliga faaopoopo, e aofia ai le imeli o faamaumauga e filifilia
Auala e faaaoga ai le itulau o Faamatalaga Atoa
Ina ia tagai i faamatalaga atoa o loo i ai i a matou faamaumauga e uiga i se ulutala (e aofia ai le avanoa ma le nofoaga), kiliki i le sootaga o le ulutala mai le lauie o taunuuga o le sailiga. O le a faapea ona faaali mai ai le itulau o Faamatalaga Atoa o lena ulutala e tatau ona foliga tai faapenei:
Mai le itulau lenei e mafai ona e Tuu ai se taofiga, faaaoga Filifiliga o le Lisi Patino, Iloilo talaaga o le sailiga, Imeli pe Lolomi le faamaumauga.
Faamatalaga o le aitema atoa
O le vaega ogatotonu lenei o le lauie ma e faaalia ai le:
- Ulutala
- Tusitala (kiliki i luga o o latou suafa e tagai ai i a latou galuega uma lava)
- Lomitusi (ia mautinoa o le lomiga lea e te manao i ai)
- Itulau ma le tele (o aitema e ova i le 28 cm e ono teuina i se vaega o Tusi Tetele)
- Autu (kiliki i luga o se ulutala o le autu e tagai ai po o a isi aitema o loo i ai e faatatau i le autu lenei)
Nofoaga ma le Avanoa o fea e mafai ona ou maua i ai?
O le vaega lenei o loo i le pito lava i lalo. O i o le a e maua ai le:
- Aso
- Afai o loo nono i tua le aitema, e tatau ona toe faafoi mai i le aso lenei
- Afai o loo maua/avanoa le aitema, sa toe faafoi mai i le aso lenei
- Lala – kiliki i le lala po o le faaputuga mo faatonuga, pe asiasi i la matou itulau o Lala page. Mo aitema i le Faletusi Tutotonu, o le a faaalia foi ii le fogafale o loo i ai le aitema faataitaiga, o le GRDFL = Fogafale Pito i Lalo;1STFL = Fogafale Muamua, ma isi mea faapena.
- Numera Valaau – o le numera dewey po o le igoa o le faaputuga e fesoasoani ia te oe e iloa ai po o gafea o loo i ai le aitema
- Tulaga:
- Avanoa – o le aitema o loo i totonu o le faletusi (ae atonu e lei tuufataina)
- O loo nono – o le aitema o loo nono e se sui o le faletusi
- E le nonoina – o le aitema e avanoa mo le na o le faaaogaina i totonu o le faletusi
- O loo faagaioi – o le aitema e fou ma e lei avanoa mo le faaaogaina; fesili i se laulau mo Faafesili
- Taofi mo le aveina – o le aitema ua taofi mo le isi tagata nono sa na taofia
- Ua i le Suiga e taofi ai – ua auina atu le aitema i le isi faletusi mo le tagata na taofia na te nonoina
- Ua sui mai i le lala – ua faafoi ane le aitema, e masalo i se isi faletusi; fesili i se laulau mo Faafesili
- O loo Oka – o le aitema o loo oka e le faletusi mai a matou au sapalai. E mafai ona e taofia ae e le o avanoa i le taimi nei mo le nonoina
Ina ia tagai i se isi faamaumauga, a le o le toe foi i le Lisi o Ulutala, kiliki i leLe Isi Mea po o le Mea Talu Aii le pito i luga ma le pito i lalo o le itulau, pe faatumu le pusa o sailiga o loo i le pito i lalo o le itulau.
Auala e sue ai aitema i luga o le fata
O loo maua iinei se faafanua o le Faletusi Tutotonu.
- Tala Fatuo loo tuufata faaalafapeta i lalo o le faaiu o le tusitala. O loo i ai vaega eseese mo [tala] Faaninimo, tala fatu Faasaienisi & tala faafoliga ma saofaga o tala Pupuu. O loo i ai foi i le Faletusi Tutotonu se saofaga o tala fatu e i ai ma Ata.
- Faamatalaga monio loo tuufata i numera Dewey. I le [Faletusi] Tutotonu, o tusi o faamatalaga moni mo tagata matutua 000-899 o loo i le fogafale Muamua, ae o le 900-999 o loo i le fogafale Lona Lua.
- Talaaga o Soifua ua faatulagaina faaalafapeta i le faaiu o le tagata. Siaki le faasinotusi nei mea ane ua i ai se numera Dewey o le talaaga o loo e tulitulimatagauina.
- Afai o se aitema e 28 cm pe tele atu, atonu e ono manaomia lou sueina ifata o tusi Tetelei le Faletusi Tutotonu. O isi faletusi latou te tuufataina faatasi ia aitema tetele ma aitema masani.
- E eseese ia saofaga oFaamatalaga Faasino i faletusi uma lava. E i ai i faamaumauga a le faasinotusi le 'Ref' i le amataga o le numera Valaau o se aitema, ae i lalo o le Tulaga e i ai le 'E le nonoina'. O isi faamatalaga e uiga i saofaga a le Faletusi Tutotonu o loo maua iinei.
Ae e le o iinei!
- Siaki po o anafea na faafoi mai ai le aitema (i lalo ifo o le 'Aso' i le faamaumauga o le aitema). O aitema na toe faafoi mai i nai aso ua tuanai atu, atonu o loo i luga o fata Na Faafoi Mai Ananei po o luga o tololi mo le tuufataina.
- Siaki po o anafea na faafoi mai ai le aitema (i lalo ifo o le 'Aso' i le faamaumauga o le aitema). O aitema na toe faafoi mai i nai aso ua tuanai atu, atonu o loo i luga o fata Na Faafoi Mai Ananei po o luga o tololi mo le tuufataina.
- Siaki fata [o aitema] faalauiloa.
- Fesili i se tagata o le au faigaluega mo se fesoasoani, o nisi taimi e aoga ai le fesoasoani mai o se isi tagata i le sailiga!
Tuuina i ai o se taofiga
Kiliki le faamau Tuu i ai se taofigao loo i le itu tauagavale o le itulau o le Faamaumauga Atoa. . O le a fesiligia oe mo faamatalaga o lou Tagata Nono, ona avatu lea i le itulau o le. Filifili le lala, faaaoga le filifiliga 'taofi mo aso malolo' pe afai e te manao i le taofiga ia amata i se aso patino, ona kiliki lea o le i ai le taofiga. O le a matou logoina oe e ala i le telefoni, imeli po o le meli pe afai ua saunia le aitema mo le aveina atu, e faalagolago lava i le mea e te finagalo i ai.
Kiliki mo se lesona atoa i le tuuina i ai o ni taofiga (faatasi ma ata i lauie komepiuta)
Faamolemole ia manatua e i ai se totogi e $2 mo taofiga taitasi e faia e tagata matutua e nonoina aitema. Afai e te filifilia le 'Kiliva' e avea ma au lala e aveina atu le aitema, o le a i ai se tau faaopoopo e manaomia ona totogi.
Mauaina ma le foia o faafitauli
Afai e lei manuia lau taofiga:
- Siaki pe ua e taina le numera sao o le kata ma le igoa mulimuli [faaiu]. Faafesootai mai i matou pe afai e te le o mautinoa ou faamatalaga.
- O isi taimi e i ai se faaletonu le tumau i le faasinotusi; taumafai e toe fai lau taofiga.
- Faatumu le fomu mo le taofiga i luga o le initoneti, ona matou faia lea o le taofiga mo oe.
Toeiloilo au sailiga muamua
Ina ia toe fai se sailiga na faia muamua, kiliki i le Toeiloilo talaaga o le sailiga i le itu tauagavale o le lauie. Sue le sailiga e te manao e toe fai ma kiliki i luga o le sootaga.
Lisi patino
Ina ia taofi se vaega o aitema i le taimi e tasi pe faailoga faamaumauga e toe foi atu i ai, e mafai ona e faaaogaina le vaega 'Lisi patino'.
Taua:
O lisi na fatuina i le vaega lenei e le toe i ai pe a maea le periota i le faasinotusi, o lona uiga, o le isi taimi e te faaaogaina ai la matou faasinotusi, pe afai foi e te tuua le faaaogaina o lau periota mo ni nai minute ona toe amata lea o se periota fou i le faasinotusi, o le a le sefeina mo oe ia lisi na fatuina e faaaoga ai le vaega lenei.
Ona o lenei mea, afai e te manao e fatu ni lisi e faaauau pea, matou te fautuaina atu la matou tautua o le MyDiscoveries o loo i la matou faasinotusi Easyfind.
Ae peitai, afai na o lou manao lava e fatu ni lisi e imeli atu ia te oe lava pe lolomi, o lenei vaega e matuai aoga lava.
Ina ia faaaoga le vaega lenei:
A [e] i ai i totonu o le faamaumauga o se aitema, kiliki le 'Faaopoopo le faamaumauga lenei i le lisi' i totonu o le poloka samasama laumiumi o loo i autafa
A [e] i ai i totonu o se itulau o le lisi o Ulutala, filifili aitema e ala i le faailoga faasao o pusa ona kiliki lea o le Faaopoopo faamaumauga ua faailoga faasao mai le itulau lenei i le lisi i totonu o le poloka samasama laumiumi o loo i autafa
Kiliki le 'Tagai i le lisi patino' mai le poloka samasama laumiumi o loo i autafa i soo se taimi o se periota e te manao ai e vaai i aitema ua e filifilia. E mafai ona e taofia nisi o aitema po o aitema uma i soo se taimi.
Siaki ou faamatalaga auiliili
E mafai ona e iloa faamatalaga auiliili i au aitema nono, aitema ua siliga, aitema e taofi ma tupe o loo [e] aitalafu ai. A le o le kiliki i le 'tagai i lau faamatalaga' i luga o le lauie i le lisi autu o le faasinotusi, po o le 'Siaki lau kata o le faletusi' i le pito i lalo o lauie uma o le faasinotusi. Ona ta lea i totonu o le numera o lau kata o le faletusi (faataitaiga, o le C1234567) ma le faaiu. Kiliki le 'auina atu le fesili'.
- Nono: o au aitema o loo i fafo ma le aso e tatau ona toe faafoi mai ai.
- Aitema ua siliga: o au aitema ua siliga [le aso e toe faafoi mai ai].
- [Aitema e] Taofi: o aitema ua e taofia. O le 'Talosaga e lei faagaioia' o lona uiga e le o avanoa i le taimi lea le aitema; o le 'Saunia mo le aveina atu' o lona uiga ua mafai ona e aveina atu. E mafai ona e faaleaogaina se taofiga e ala i le filifili o le ulutala, ona kiliki lea o le 'Faaleaoga le taofiga lenei'.
- Tau, totogi ma aitema e leiloloa:o faamatalaga e uiga i tau e pei o aitema e siliga, tau o aitema e faafoi mai ma taofi i va o faletusi.
- Tulaga o tagata e nonoina: afai o fai mai 'Faatapulaaina', atonu o i ai se tupe o e nofo aitalafu ai pe atonu matou te manaomia ni faamatalaga mai ia te oe. Faamolemole fesili i la outou faletusi i le lotoifale.
O loo maua le lesona atoa (faatasi ma ata i lauie komepiuta) e faatatau i le siakiina o lau kata i luga o le matou itulau o Lesona.
Faafouga:
E mafai ona faafou (l)au aitema mo se isi periota e tasi e nono ai (mo se faataitaiga e 3 vaiaso mo tusi, 1 le vaiaso mo CD & DVD) mai le aso na uluai atofa e toe faafoi mai ai, sei vagana na taofi e se isi tagata. E na o le 1 le faafouga mo le aitema e tasi e mafai ona fai, ma o lenei mea e mafai ona fai i luga o le initoneti e ala i le filifili o (le) ulutala i le aotelega o au aitema nono, ma kiliki le Aitema e faafou'.
Faamolemole ia manatua afai o le aitema o loo faafouina na i ai se totogi mo le faaaogaaga i le taimi muamua na e nonoina ai (faataitaiga o CD & DVD) o le a i ai se totogi faaopoopo mo le nonoina e tuuina atu ia te oe pe a e toefaafoua. Afai o le aitema ua faafouina e lei i ai se totogi mo le faaaogaina i le taimi muamua na nono ai (faataitaiga o tusi), o lona uiga e leai se totogi o le faafouga.
O ata i le lauie komepiuta ma se lesona e faasolo i laasaga mo le auala e faafou ai au aitema, o loo maua o se vaega o le matou lesona mo le siakiina o lau kata i luga o le matou itulau o Lesona.
Pau le mea ou te manao i ai o se tusi lelei e faitau!
- Sue se tala fatu lelei e ala i le sailia o le faasinotusi i Ituaiga Tala Fatu – o ituaiga autu o loo lisiina i luga o le matou itulau Fesoasoani mo autu o tala fatu.
- Sue finagalo faaalia e uiga i a matou tala moni ma tala fatu aupito lata mai i luga o le matou itulau O Le a Se Mea Fou, ma kiliki i luga o igoa o tusi e foliga manaia e vaai ai po o i ai i luga o le fata.
- O lisi atoa o tala fatu fou, DVD ma Vitio e lisiina i masina taitasi i luga o le itulau O Le a Se Mea Fou.
- O le matou itulau o Autu alumia o tala fatu e faaalia ai tusi fautuaina, e pei ona faia i le tele o itulau o isi Autu alumia.
- Afai e te manao i se tusi e talitutusa ma le tusi sa e faitauina, sue le aitema sa e fiafia i ai i la matou faasinotusi, ona kiliki lea i ulutala o le autu po o le tusitala e vaai ai po o a ni aitema talitutusa o loo i ai.
- Siaki la matou faalauiloa o tusi fou ma ulutala fautuaina, pe tagai vave i fataNa Faafoi Mai Ananei e vaai ai po o a aitema na faitau e isi tagata uma.
Sailiga o mekasini
E mafai ona e sailia mekasini e pei lava o tusi – faataitai le tagai vave i le Ulutala, saili i le Upu Autu po o le upu autu o le Ulutala. E mafai ona faatapulaa se sailiga i le Upu Autu i mekasini e faaaoga ai le mamanu o le upu 'qmekasini', faataitaiga, o le 'qmekasini faiga o togalaau' o le a aveae uma ai i luga a matou mekasini e uiga i le faiga o togalaau ae leai ma se tusi aveae ai.
Ina ia saili mo tusiga i mekasini, faataitai i a matou utofaamatalaga i le initoneti i mygateway.info. Na pau lava le mea e te manaomia o faamatalaga o lau kata o le faletusi.
Sailiga faatopetope
O se auala faigofie e tagai vave ai i la matou faasinotusi o le faaaoga lea o sootaga Quicksearch. Ua matou faatulagaina le tele o sailiga taatele e pei o DVD e ala i lala, ituaiga o musika ma tala fatu, ma tala fatu e i ai ma ata.
Fesoasoani mo autu
Ina ia fesoasoani ia te oe i le sueina o mea e faaaoga i le faletusi, ua matou mamanuina ai taiala o autu mo le tele o vaega e sili ona taatele ma faigata. Asiasi i la matou itulau o le Fesoasoani mo autumo faamatalaga e uiga i autu e pei o lipoti Faaletausaga, lisi o Pisinisi, talafaasolopito o Aiga, Mekasini ma Nusipepa.
Faaopoopoga mo motugaafa i Sailiga Maotua
Sailiga Faapulini [Boolean]
Faalautele lau sailiga i le faaaogaina o le OR i le va o upu o loo saili, faataitaiga, 'teenagers or adolescents'; 'dogs or canines'
Faaitiiti ifo lau sailiga e ala i le faaaogaina o upu AND po o le BUT NOT, faataitaiga, 'mountains ma geology'; 'viruses but not computers'
Faaaoga puipui mo sailiga faapulini faigata, faataitaiga, 'apples (cookery or farming)'
Faapuupuuga [Truncation]
E mafai ona e faaaogaina se faafetu * faatasi ma se vaega o se autu po o se ulutala e faalautele ai le sailiga. E aoga foi le faiga lenei pe afai e te le silafia le sipelaga tonu o le igoa o se tusitala po o se autu. O le faafetu * e mafai ona faaaoga i le amataga, i le ogatotonu, po o le faaiuga o se upu. Mo se faataitaiga:
'psych* child*' o le a maua ai aitema e faatatau i le child psychology po o le children ma le psychiatry
'tschai*' o le a maua ai aitema e ala pe e faatatau i le fatupese o Tschaikovsky
'*house' o le a maua ai aitema e faatatau i le house ma le doghouse
'h*se' o le a maua ai aitema e faatatau i le house ma le hose
Sailiga i Faailoga [Wildcard]
E mafai ona e faaaogaina se faailoga fesili ? faatasi ma se vaega o se autu po o se igoa e faalautele ai se sailiga. O le faailoga [wildcard] e mafai ona faaaoga i le amataga, i le ogatotonu, po o le faaiuga o se upu. Mo se faataitaiga:
'transport?' o le a maua ai aitema e faatatau i le transport ma le transports ae o le 'transport*' (tagai i le faailoga) o le a aumai ai le transport, transports, transportation, ma isi mea faapena.
'comput???' o le a aumai ai faamaumauga e i ai le compute, computed, computer, ma le computers, ae le o le computation, computerize, ma isi mea faapena.
' wom?n' e aumai ai le women ma le woman
Ki taloto
E mafai ona e faaaogaina faaupuga mo sailiga faatopetope nai lo o lisi e to-ifo e vave atu lena, ma lelei pe afai e tiga ou tapulima mai le faaaogaina o le ki faatonutonu [isumu] o le komepiuta. Faataitaiga: '//wvanity fair qmagazine' po o le '//wqdvd qjuvenile'.
O sailiga uma i upu autu e maua ai se lisi o ulutala, vagana ai vaega e faailogaina.
* Ia manatua, o sailiga i upu autu e le sailia ai vaega o tusitala.
Sailiga fautuaina
O i ai se faafitauli i la matou faasinotusi? O nisi sailiga e le lagolagoina vaega uma o loo faaaoga i totonu o Faasinotusi o la matou Faletusi. Matou te fautuaina atu le:
- Internet Explorer 8 pe maualuga atu
- Mozilla Firefox 2 pe maualuga atu


text:
Faafotutupu le afioga i le Toafiaoalii Tupuola
O le vaiaso na tea nei na faataunuuina ai le faafotutupu o le afioga i le Toafiaoalii Tupuola ma Suitupe Sopoaga, e pei ona molimauina i se sauniga sa faia i le malae i Malaeti’a i le afioga o Fagasa.
O le afioga Tupuola Laniselota Tupuola, o se alo e fa’asino ia Makerusa Isa’ako Sopo’aga, o se alo o le susuga le Fa’afeagaiga Toea’ina EFKS Rev. Sopo’aga ma le Faletusa sa tautua i le galuega a le Atua i Savaia Lefaga ma Vaovai i Falealili. O lona tina o Fa’auliuli Ma’alona Tauatama mai Olosega Manu’a ma Fagasa.
O le faletua o Suitupe Pele - Sopoaga o se alo e fa’asino i le Auaiga o le afioga le Aloali’i Afoa Moega Su’esu’e Lutu ma le Aiga i Utulei ma Fagatogo. E to’aono o la’ua alo, e to’alua aloali’i ae to’afa tama’ita’i.
Mai le soifua tautua o le afioga le To’afiaoali’i ma le faletua, sa mua’i tautua i la’ua ina ua fa’asuafaina i le afioga ‘Tauatama’ i le latou auaiga lava Sa Tupuola i Fagasa, ma e 12 tausaga o la’ua tautua ai i le pa’ia o aiga i lea suafa.
O Tupuola Laniselota sa a’oa’oina o ia e susuga i fa’afeagaiga i le afio’aga o Fagasa i lana lava lea Ekalesia i le amata mai o lona soifuaga. O le susuga le Fa’afeagaiga sa galulue i Fagasa i lea vaitau o Rev. Setio ma le faletua o Foketi, ua toe nei o fanau o lo’o i’inei pea, e fai ma va’ai i na matua fa’aleagaga o le fa’anofonofo. Na fa’asolo lea i le a’oga tulaga muamua i Le’atele Fagasa Elementary School, ma au mai ai i le Samoana High School.
O i’ina na soso’o mai ai ma le a’oga i le Kolisi Tu’ufa’atasi a Amerika Samoa, peita’i e le’i mae’a lona ulua’i tausaga, ae maua lana galuega i le Southwest Marine Railways i Satala i le vaega a le Machine Shop i le matata tau Inisinia.
O i’ina sa maua ai le avanoa e malaga ai i Niu Sila mo nisi a’oa’oga fa’asamani i masini ma inisinia fo’i, taliu mai e tolu lava tausaga, ae si’itia loa e faigaluega i le Power House i Satala lava i le tausaga e 1977 ma sau ai lava se’ia o’o i le tausaga e 2000 i le fa’ai’uga o lea tausaga, na litaea ai loa ae ua atoa le 27 tausaga o le tautua.
I le taimi a’o i ai i le Power House se’ia o’o ina fa’aigoaina o le ASPA e fa’atautaia ai e pei ona i ai nei, sa tele avanoa e femalaga’i ai ina ia a’oa’oina fa’apitoa i afi moli e fa’atau mai e le ASPA mo le sapalai o le eletise mo le mamalu lautele o le atunu’u.
O lo’o tautua i la’ua ma le faletua i le Ekalesia Fa’apotopotoga Kerisiano i Amerika Samoa i Fagasa ma o lo’o ua avea i la’ua ma Tiakono o le latou fo’i fa’apotopotoga i Fagasa. Na avea o ia ma totino o le aufaipese e afua mai le tausaga e 1966, ma o lo’o tumau pea le agaga fia vivi’i i le Atua e o’o mai i le aso.
Na tofia e avea ma Faipese i nisi tausaga, avea fo’i ma Ta’ita’ipese i nisi tausaga peita’i, o le avea ma totino o le Aufaipese ina ia vi’ia le Atua e fa’avavau, ua fa’ailoa mai e lana afioga le To’afiaoali’i - “E o’o lava ina amia e le Atua e malolo, o auai pea i le aufaipese EFKAS i Fagasa.” Na i ai fo’i tausaga sa avea ai o ia ma Failautusi i le latou ekalesia i Fagasa lava, ma se tasi o au usufono a le Ekalesia i Fagasa i nisi tausaga i le Fonotelea le EFKAS i Kanana Fou.
O le isi ala o a la’ua auaunaga ua afua mai lea i le faletua Suitupe Pele - Sopo’aga, lea e tausoa i le la’ua avea e ala i le fa’atumauina o le lotoifale ma le tapenaga o le fanau ma le aiga, ae tainane fo’i le faiva o fautua e pei ona fa’atulaga ai so’o se tina e le Atua.
“I so’o se mea lava, a le maopoopo ma saogalemu mai le lotoifale o le aiga, o le amata fa’aletonu lava lea o so’o se taumafaiga a le ulu o le aiga, fa’afetai i le tina, o lo’o mamau pea le to’ovae e tua atu i ai i fautuaga mo le aga’i i luma o so’o se ma’ua tofiga, i le nu’u ma le aiga potopoto, ae maise le Ekalesia ma le galuega fo’i i le Malo sa tautua ai!” O se fa’afetai lea a le afioga le To’afiaoali’i Tupuola Laniselota Sopo’aga, ona o le onosa’i, fa’apalepale ma le fautua lelei a le afioga le Tausiali’i.


text:
SUIA E LE TUSI PAIA OLAGA
Sa Aʻoaʻoina Aʻu ia Faaaloalo i Fafine Faapea Aʻu
TAUSAGA FANAU: 1960
ATUNUU: FALANI
TALAAGA: SAUĀ, PULEA E FUALAAU FAASĀINA MA LĒ FAAALOALO I FAFINE
OLAGA SA IAI:
Na ou fanau i Mulhouse, o se aai i le itu i mātū i sisifo o Falani, e matitiva ma lauiloa i faiga sauā. Ou te manatua le tele o vevesi ma misa i aiga i lenā vaipanoa a o oʻu laʻitiiti. I loʻu aiga, e vaai maualalo tamāloloa i fafine ma e seāseā amanaʻia o latou manatu. Na aʻoaʻoina aʻu o le tofi o fafine o le umukuka ma le tausia o tamāloloa ma tamaiti.
E leʻi faigofie loʻu olaga o se tamaitiiti. O le sefulu o oʻu tausaga na oti ai loʻu tamā ona o le lē pulea o lana inu. I le lima tausaga mulimuli ane, na pule ai se tasi o oʻu uso matua i lona ola. I le tausaga lava lenā, na ou vaaitino ai i le fasiotia o se tasi i se misa i lo matou aiga, ma na matuā faateʻia ai aʻu. Sa aʻoaʻo aʻu e nisi o loʻu aiga i le auala e faaaogā ai naifi ma fana, ma ia fusu i so o se taimi e manaʻomia ai. Sa matuā leaga loʻu olaga o se talavou, ma na amata ona ou inu pia ma tā peʻa i loʻu tino.
E 16 ane oʻu tausaga ua 10 i le 15 fagupia ou te inuina i le aso, ma e leʻi umi ae ou tagofia fualaau faasāina. Ina ia maua tupe e faatau ai nei mea, sa ou faatau atu fasi uʻamea ma gaoi. E 17 ane oʻu tausaga ua ou foʻi mai i le falepuipui. Pe a tuufaatasi, e faatolu ona ou falepuipui, ae faa 15 ona faasala faanofo vaavaaia aʻu ona o le gaoi ma le faatupu vevesi.
Na atili ona leaga loʻu olaga ina ua 20 ma ona tupu oʻu tausaga. E tusa ma le 20 sikareti mariuana na ou ulaina i le aso, ma ou faaaogā foʻi isi ituaiga fualaau faasāina. E tele taimi na ou tau oti ai ona o le ova inu o fualaau. Sa ou faatau atu fualaau faasāina ma e masani ona ou fealuaʻi ma ave naifi ma fana. Na ou fanaina se tamāloa i se tasi aso, ae na laki ona na tau le pulufana i le talauga o lona fusipaʻu ma toe fiti ese ai. Na faateteleina loʻu leaga ina ua maliu loʻu tinā i le 24 o oʻu tausaga. Pe a vāai tagata iā te aʻu i le auala, e kolosi i le isi pito ona o le fefefe. E tele ina taofia aʻu i le ofisa o leoleo i faaiʻuga o vaiaso ona o ni misa, pe ave i le falemaʻi e suʻi oʻu manuʻa.
Na ou faaipoipo i le 28 o oʻu tausaga, ma e lē faaaloalo le auala na ou feutagaʻi ai ma laʻu avā. Sa ou faalumaina o ia ma fasi. E ma te leʻi faifaimea faatasi o se ulugalii. Na ou manatu ua lava a le avatu iai o mea na ou gaoia mai, e pei o filifili, mama ma mea faapena. Peitaʻi, e iai se mea na tupu ou te leʻi faatalitalia. Na amata ona suʻesuʻe e laʻu avā le Tusi Paia ma Molimau a Ieova. Ina ua uma lana suʻesuʻega muamua, na lē toe ulaula, e na te leʻi toe taliaina ni tupe gaoi, ma toe faafoʻi mai filifili, mama, ma isi mea na ou avatu iā te ia. Sa ou ita tele ma tetee i lana suʻesuʻega, ma feula atu le asu o le tapaa i ona foliga. Na ou faamāina foʻi o ia i o matou tuaoi.
I se tasi pō a o ou matuā tau i le ua, na mū ai lo matou fale iā te aʻu. Na faasao e laʻu avā i maʻua ma loʻu afafine e lima tausaga. Ina ua teʻa loʻu onā, na matuā leaga oʻu faalogona. Sa ou manatu e lē taitai ona faamagaloina aʻu e le Atua. Na ou manatua le tala a se patele e faapea, o tagata leaga e susunu i le afi i seoli. E oo lava foʻi i laʻu fomaʻi o le mafaufau na fai mai ua lē toe aogā se vaifofō iā te aʻu.
SUIA E LE TUSI PAIA LOʻU OLAGA:
Ina ua uma le mū, sa matou siitia i le fale o mātua o laʻu avā. Ina ua toe asiasi mai Molimau a Ieova i laʻu avā, na ou fesili i ai, “Pe e mafai ona faamagalo e le Atua aʻu agasala uma?” Na latou faaali mai le 1 Korinito 6:9-11, lea e taʻua ai le tele o amioga e taʻusalaina e le Atua, ae ua faapea atili mai: “Sa faapena foʻi nisi o outou.” O na upu na ou mautinoa ai e mafai ona fai se suiga. Na faamautinoa mai foʻi e Molimau a Ieova, e alofa le Atua iā te aʻu e ala i le faamautinoaga o loo i le 1 Ioane 4:8. Sa faalaeiauina aʻu, ma na ou talosaga i Molimau a Ieova ia faalua i le vaiaso ona fai laʻu suʻesuʻega faale-Tusi Paia. Sa amata loa ona ou auai i a latou sauniga faa-Kerisiano, ma tatalo e lē aunoa iā Ieova.
E leʻi atoa se masina ae ua ou lē toe faaaogāina fualaau faasāina ma tuu laʻu inu. E leʻi umi ae sui laʻu faalogo i loʻu tino! E leaga aʻu miti e fai i pō, tigā le ulu, migi uaua o loʻu tino, ma isi āuga tigā ona ua tuu aʻu masaniga leaga. Ae i le taimi e tasi, na ou lagona e pei o loo uu e Ieova loʻu lima ma faamalosi mai iā te aʻu. Sa pei oʻu lagona o le aposetolo o Paulo, o lē na tusi e faatatau i le fesoasoani na ia maua mai i le Atua: “O mea uma lava, ua ou maua le malosi mai iā te ia o lē na foaʻi maia iā te aʻu le mana.” (Filipi 4:13) Mulimuli ane, na mafai foʻi ona tuu laʻu ulaula tapaa.—2 Korinito 7:1.
E lē gata ua fesoasoani le Tusi Paia ina ia ou pulea ai loʻu olaga, ae ua faaleleia ai foʻi le tulaga o loʻu aiga. Ua sui le auala ou te feutagaʻi ai ma laʻu avā. Ua ou faaaloalo iā te ia ma faaaogā upu e pei o le “faamolemole” ma le “faafetai.” Ua avea foʻi aʻu o se tamā lelei i si oʻu afafine. Ina ua māeʻa le tausaga talu ona ou suʻesuʻeina le Tusi Paia, na tuuina atu loa loʻu ola iā Ieova ma papatiso ma mulimuli i le faaaʻoaʻoga a si aʻu avā.
AOGĀ IĀ TE AʻU:
Ou te mautinoa ua faasaoina loʻu ola ona o mataupu silisili o le Tusi Paia. E oo lava i oʻu tauaiga e lē o ni Molimau a Ieova, e manatu faapenei ua ou oti ona o le lē pulea o loʻu faaaogāina o fualaau faasāina, pe ua fasiotia foʻi aʻu i se misa.
Ua telē le suiga i loʻu aiga ona o mataupu silisili o le Tusi Paia, lea e faailoa mai ai oʻu tiute tauave o se tane ma se tamā. (Efeso 5:25; 6:4) Ua matou faifaimea—faatasi o se aiga. Nai lo o le taofi o laʻu avā e faapea o lona tofi o le umukuka, ae ua ou lagolago ma le fiafia iā te ia i lana galuega talaʻi faataimi atoa. O loo ia lagolago foʻi ma le fiafia i oʻu tiute o se toeaina i le faapotopotoga.
Ua matuā suia loʻu olaga ona o le alofa ma le agalelei o Ieova le Atua. Ou te matuā naunau e faailoa atu uiga lelei o Ieova i ē e manatu ua leai se faamoemoe, auā sa manatu foʻi faapena le toʻatele iā te aʻu. Ua ou iloa o loo iai i le Tusi Paia le mana e fesoasoani ai i so o se tasi, ina ia maua se olaga mamā ma iai se fuafuaga. E lē gata ua aʻoaʻoina aʻu i le Tusi Paia ia faaalia le alofa ma le faaaloalo i isi, o tane ma fafine, ae ua ou faaaloalo ai foʻi iā te aʻu lava.
Faitau Atili
E Faapefea Ona Aogā iā i Tatou Mataupu Silisili o le Tusi Paia?
Na taʻua e Iesu le māfuaaga e tatou te manaʻomia ai taʻitaʻiga, faapea mataupu silisili e lua e sili ona tāua.


text:
Le Lali
E lei uma atu le talosaga a le teineititi pologa ae aapa atu le auauna ua aofa’i mai le kola o lona ofu ma uu lona ua ma e e atu i ai, “Fa’alogo mai ou taliga, ia e malamalama lelei i lou tulaga, o oe o le teineititi pologa, e le o oe o se suli moni o le aiga sa e nofo ai”, na ona uma atu lava o le...
SEMURANA LEAUMOANA E ono faia se fa’aiuga a le fa’amasinoga maualuga e tuli fa’amae’a ai e le ali’i o Semurana Leaumoana tausaga o lo o totoe o lana fa’anofovaavaaia e 7 tausaga, ina ua fa’amaonia lona le usitaia o poloaiga sa tu’uina atu e le fa’amasinoga e usita’i i ai. O ni isi o poloaiga o...
Vaega: 43 Fa’atalofa atu ma fa’afeiloa’i atu i le mamalu o le atunu’u, i lou alafa’i mai i fanuga lelei o lenei aso fou, o se aso e fa’aopoopo i lou soifua fa’apea ma si o’u nei ola vaivai. Ia manuia le alo atu o le atunu’u i faiva ma tiute o le a feagai ai i lenei aso. Na muta mai la tatou...
O le tauaaoina ai e le Fono Faitulafono o tusitusiga mai le afioga i le ali’i Kovana i le amataga o le vaiaso nei, e fa’ailoa mai le avea ma tulafono o le pili lea sa pasia e le Fono i le tausaga na te’a nei, e tu’u atu ai le malosi i Ofisa o le Tiute e su’e ai ma sili uta e ulufale mai i le atunu’...
Na avea le tia’i e le ali’i o Leupena Itele o lona ie lavalava lanu meamata sa ofu i le po lea na osofa’i ma talepe ai e se tagata se fale i Vaitogi, ma auala na faigofie ai masalomia ma molia o ia e le malo i lona osofa’ia o le fale na a’afia, atoa ai ma le moliaga o le gaoi i lona gaoia lea o se...
E savali fua le teineititi pologa o Ianeta i le la matamata ma le auauna, ae o ona mata o loo feoa’i solo i le mata’ituina lea o galuega o loo fa’atino e tagata pologa, ma le ofo o lona loto pe na fa’afefea ona oo mai nei tagata pologa ma galulue i lenei nofoaga. “Ianeta, o lea ua mae’a lau...
PASIA IUGAFONO FA’AMALOLO AI LE FONO MO LE 2 VAIASO O le taeao nei na pasia ai e maota ta’itasi a le Fono Faitulafono a laua i’ugafono e aloaia ai le malologa a le Fono mo le umi e 2 vaiaso. O le aso lea na amata aloaia ai malologa a maota ta’itasi ma le fa’amoemoe e toe amata galuega i le aso...
ERNIE TAO - FAIGALUEGA KAMUPANI I’A I ALASKA Ua fa’alauiloa mai ia i latou e fia autova’a atu mo ni avanoa faigaluega i luga o va’a e mafai ona gaosia ai fo’i le i’a mo le tu’uapaina i Alaska, a’o folau mai le setete o Uosigitone, po’o le alaala tumau fo’i i totonu o le lotoa faigaluega a le...
Vaega: 42 Tatou a’ea’e ia lea manu ua ulu, aua ua o tatou va’aia ataata o ta’uleleia i lenei aso fou, o se aso e fa’aopoopo i lou soifua fa’apea ma si o’u nei ola vaivai, e i ai le fa’amoemoe o lo’o sologa lelei pea galuega ae maise o fiva ma tiute o lo’o feagai ai ma le atunu’u i lenei aso, ae...
O le tuana’i ai o aso e 2 talu na mae’a ma le taimi na fa’alauiloa ma pasia ai e le maota o sui, Komiti eseese e fa’atino ai ana galuega mo le nofoaiga lenei e 35 a le Fono Faitulafono ua nofoia, o le taeao ananafi na fa’aleo ai e le afioga i le ali’i Faipule mai Manu’a #2 sana talosaga i le Fofoga...


text:
Tala 24: Ua Tofotofo e Iosefa Ona Uso
O IOSEFA sa mana‘o e fia iloa po o sauā pea ma lē alolofa ona uso e to‘a 10. Ona ia fai atu lea: ‘O outou o ni tagata vaavaai leaga. Ua outou fia iloa mea matou te vaivai ai.’
‘Leai, o i matou o ni tagata faamaoni. O le au uso i matou. Sa toa 12, ua leai le tasi ae o le aupito itiiti o loo i le fale ma lo matou tamā,’ o la latou tala lea.
Sa faatagā lē talitonu iai Iosefa iā i latou. Sa ia tuuina le uso e igoa iā Simeona i le falepuipui, ae tuu atu isi e o ma mea‘ai i lo latou aiga. Ae sa ia fai atu iā i latou: ‘Afai tou te toe o mai, aumai lo outou uso la‘itiiti.’
Ina ua latou fo‘i atu i Kanana, sa ta‘u atu e le au uso mea uma na tutupu iā Iakopo. Ua faanoanoa tele Iakopo. Na ia tagi ma faapea: ‘Ua le toe iai Iosefa, ma o lenei fo‘i ua leai atu Simeona. O le a ou le faatagaina outou tou te avea lo‘u atalii la‘itiiti o Peniamina.’ Ae ina ua amata ona uma mea‘ai, ona tuuina atu loa lea e Iakopo ia Peniamina latou te ō i Aikupito ia toe maua mai ni isi mea‘ai.
Ua vaai atu Iosefa ua o mai ona uso. Ua fiafia tele ia e vaai i lona uso la‘itiiti o Peniamina. Ae o le mea moni, e le‘i iai lava se tasi ua na iloa o lenei tagata tāua o Iosefa. Ona fai loa lea e Iosefa se mea e tofotofo ai ona afa uso e toa 10.
Na ia faatonuina ana auauna ia faatutumu uma a latou taga i mea‘ai. Ae na te le‘i faailoa atu iā i latou, sa ia tuu lana ipu ario faapitoa i le taga mea‘ai a Peniamina. Ina ua latou o ese atu i sina mamao i le auala, ona aauina atu lea e Iosefa ana auauna ia i latou. Ona fai atu lea o auauna a Iosefa: ‘Ai se ā ua outou gaoia ai le ipu ario a lo matou matai?
‘Matou te le‘i gaoia sana ipu,’ o la latou tali lea. ‘Afai e maua lenā ipu i soo se isi o i matou, ia fasiotia lenā tagata.
Ona su‘e lea e auauna ato uma, ona latou maua lea o le ipu i le taga a Peniamina, e pei ona e vaai atu iai. Ona fai atu lea o auauna: ‘E mafai ona ō isi o outou, ae toe fo‘i mai Peniamina ma i matou.’ O le ā le mea o le ā faia nei e uso e toa 10?
Ona latou toe fo‘i uma atu lea ma Peniamina iā Iosefa. Ona fai atu lea o Iosefa: ‘E mafai ona outou ō ae nofo Peniamina e fai ma a‘u pologa.’
Ona fai atu lea o Iuta: ‘Afai matou te toe fo‘i e aunoa ma le tama, o le a oti lo‘u tamā auā e alofa tele i ai o ia. O lea faamolemole, ia tuu a‘u e fai ma pologa, ae tuu atu le tama e alu.’
Ua iloa e Iosefa ua suia ona uso. Ua le toe sauā ae ua alolofa. Se‘i o tatou su‘eina po o le a le mea ua fai nei e Iosefa.
Kenese 42:9-38; 43:1-34; 44:1-34.
Fesili
- Aiseā na tuua‘ia ai e Iosefa ona uso o tagata vaavaai leaga?
- Aiseā na tuuina atu ai e Iakopo lona atalii la‘itiiti o Peniamina e alu i Aikupito?
- Na faapefea ona oo le ipu ario a Iosefa i le taga mea‘ai a Peniamina?
- O le ā na ofo atu Iuta e fai ina ia tuu atu Peniamina e alu?
- Ua faapefea ona suia uiga o uso o Iosefa?
Fesili faaopoopo
- Faitau le Kenese 42:9-38.
E faapefea ona avea upu a Iosefa o i le Kenese 42:18 ma faamanatuga lelei mo ē e iai tiute tauave i le faalapotopotoga a Ieova i aso nei? (Nee. 5:15; 2 Kori. 7:1, 2)
- Faitau le Kenese 43:1-34.
E ui o Reupena le ulumatua, ae e faapefea ona iloa o Iuta na tautala e fai ma sui o ona uso? (Kene. 43:3, 8, 9; 44:14, 18; 1 No. 5:2)
Na faapefea ona tofotofoina e Iosefa ona uso, ma aiseā? (Kene. 43:33, 34)
- Faitau le Kenese 44:1-34.
I se togafiti ina ia lē iloa ai e ona uso o ia, o le ā na fai atu ai Iosefa e faatatau iā te ia lava? (Kene. 44:5, 15; Levi. 19:26)
Na faapefea ona faaalia e uso o Iosefa ua lē toe iai ni o latou faalogona lotovale lea na iai muamua i lo latou uso? (Kene. 44:13, 33, 34)


text:
VAEGA 8
Pe a Feagai ma Faigatā
“Ua outou matuā olioli . . . , e ui lava ua outou mafatia nei i tofotofoga eseese mo sina taimi puupuu pe afai e tatau ai.”
E tusa po o ā au taumafaiga fitā ina ia fiafia lau faaipoipoga ma lou aiga, ae e iai lava mea e tutupu e te leʻi faatalitalia e mou atu ai le olioli. (Failauga 9:11) Ua saunia mai ma le alofa e le Atua se fesoasoani mo o tatou mafatiaga. O lea, pe afai e te faatatauina taʻiala faale-Tusi Paia o loo mulimuli mai, o le a mafai e oe ma lou aiga ona onosaia so o se tulaga faigatā.
1. IA FAALAGOLAGO IĀ IEOVA
LE MANATU O LE TUSI PAIA: “Ia taʻu atu o outou popolega uma iā te ia, auā o loo manatu mamafa mai o ia iā te outou.” (1 Peteru 5:7) Ia manatua, e lē faapogaia e le Atua ou mafatiaga. (Iakopo 1:13) O le a fesoasoani mai o ia i le auala sili ona lelei, pe afai e te faalatalata atu pea iā te ia. (Isaia 41:10) “Ia outou sasaa atu iā te ia mea o loo i o outou loto.”
E faalaeiauina oe pe a e faitau ma suʻesuʻe i le Tusi Paia i aso taʻitasi. O le iʻuga, e ʻfaamāfanafanaina ai i tatou e Ieova i o tatou puapuaga uma.’ (2 Korinito 1:3, 4; Roma 15:4) Ua ia folafola mai o le a ia aumaia ʻle filemu, e silisili i mea uma lava e manatu i ai.’
LE MEA E MAFAI ONA E FAIA:
Tatalo mo le fesoasoani a Ieova ina ia maua le toʻa ma le mafaufau lelei
Ia iloilo ma filifili po o le ā le mea e sili ona lelei e mafai ona e faia e tusa ai o le faafitauli
2. IA TAUSI LELEI OE MA LOU AIGA
LE MANATU O LE TUSI PAIA: “O le loto o le tagata malamalama e na te maua le poto, a o taliga o ē e atamamai e saʻili i le poto.” (Faataoto 18:15) Ia iloilo ma iloa po o ā manaʻoga moni o sui taʻitoʻatasi o lou aiga. Ia talanoa atu iā i latou ma faalogologo lelei.
Ae faapefea pe a maliu sē e pele? Aua e te matamuli e faaali atu ou lagona ootia i lou aiga. Ia manatua, e oo lava iā Iesu ʻna tagi’ foʻi o ia. (Ioane 11:35; Failauga 3:4) E tāua foʻi le lava o le mālōlō, auā o le a fesoasoani e te onosaia ai tulaga faigatā.
LE MEA E MAFAI ONA E FAIA:
A o leʻi aliaʻe mai se tulaga faigatā, ia fai ma masani le talatalanoa ma lou aiga, auā o le a faigofie ai ona latou talanoa atu iā te oe, pe a tulaʻi mai se faafitauli
Ia talanoa atu i isi atonu na oo foʻi i mafatiaga o loo outou fesagaʻia
3. IA TALOSAGA ATU MO SE FESOASOANI
LE MANATU O LE TUSI PAIA: “O le uō moni e alofa i taimi uma, ma o ia o se uso ua fanau mo taimi o puapuaga.” (Faataoto 17:17) O nisi taimi e naunau au uō e fesoasoani atu, ae e latou te lē iloa po o le ā le mea e ao ona fai. O lea, ia faailoa atu iā i latou ou manaʻoga moni. (Faataoto 12:25) E lē gata i lea, ia saʻili atu mo se fesoasoani i le auala e te faatatauina ai taʻiala o le Tusi Paia, mai iā i latou o ē e malamalama lelei i ai. O a latou fautuaga mai i le Tusi Paia o le a mafai ona fesoasoani iā te oe.
O le a e maua le malosi manaʻomia pe a fai ma au masani le faatasitasi ma tagata e faatuatua i le Atua ma ana folafolaga. O le a faamāfanafanaina atili oe pe a e fesoasoani i isi o loo manaʻomia ni faalaeiauga. Ia faailoa atu iā i latou lou faatuatua iā Ieova ma ana folafolaga. Ia faaalu le tele o lou taimi e faalaeiau ai isi, nai lo o le faaesea o oe mai iā i latou e alolofa iā te oe.
LE MEA E MAFAI ONA E FAIA:
Talanoa atu i sau uō māfana ma ia talia lana fesoasoani
Ia faailoa saʻo atu ou manaʻoga moni
Faitau Atili
Aiseā ua Lē Taofia ai e le Atua Mea Leaga ma Mafatiaga?
Na faapefea ona amata mai le leaga, ma aiseā ua lē taofia ai e le Atua? Pe e iai se taimi o le a aveesea ai mafatiaga?


text:
Toleni Lau Fanau Talavou e Auauna iā Ieova
“Ua tupu le atamai ma le tino o Iesu, ma ua alofaina o ia e le Atua atoa ma tagata.”—LUKA 2:52.
PESE: 41, 89
1, 2. (a) O ā mea e popole ai mātua o talavou? (e) E mafai faapefea ona maua e le fanau aogā i le taimi a o talavou?
O SE tasi o taimi e sili ona fiafia ai mātua, pe a vāai atu ua papatiso a latou fanau. * Ua faapea mai Berenice e toʻafā lana fanau na papatiso uma a o leʻi atoa le taʻi 14 tausaga: “O se mea na matuā faafiafiaina ai i maʻua. Sa ma lotofaafetai ona ua filifili la ma fanau e auauna iā Ieova. Ae sa ma iloaina foʻi o le a feagai la ma fanau talavou ma le tele o luʻi.” Atonu ua e malamalama i le popolega o Berenice pe afai e iai sau fanau talavou.
2 Na taʻua e se tagata atamai e faatatau i le tuputupu aʻe o tamaiti, o tausaga talavou e mafai ona avea ma luʻi i mātua ma talavou. Ua ia faapea mai: “O le taimi o le talavou e lē o se taimi o le ʻfaavalevalea’ po o le ʻfaatamaitiiti.’ O le taimi lenā e malolosi ai faalogona o se talavou, e fiafia e faifaimea faatasi ma isi, ma aʻoaʻoina le tele o mea fou.” A o talavou lau fanau, e mafai ona latou atiaʻe se faauōga ma Ieova, faatutū ma tuliloa sini i le faiva, ma filifili e tuuina atu i latou iā Ieova ma ola ai. E ono manatu talavou o le taimi sili lea mo le tuputupu aʻe faaleagaga, e pei ona sa faia e Iesu a o talavou. (Faitau le Luka 2:52.) O le ā lau tiute tauave o se matua e fai i na tausaga tāua? Ia mafaufau i le auala na faaalia ai e Iesu le alofa, lotomaulalo ma le utaga mamao ina ua avea o ia ma tagata matua. E mafai faapefea e nei uiga ona fesoasoani iā te oe e toleni ai lau fanau talavou e auauna iā Ieova?
IA ALOFA I LAU FANAU TALAVOU
3. Aiseā na taʻua ai e Iesu ona aposetolo o ana uō?
3 O Iesu o se uō e alofa ma faamaoni. (Faitau le Ioane 15:15.) I taimi o le Tusi Paia, e lē masani ona faailoa atu e le matai ona manatu ma faalogona i ana pologa. Ae sa avea Iesu o se matai ma se uō i ona aposetolo. Na ia faaalu le taimi ma i latou, faailoa atu i ai ona faalogona, ma sa faalogologo lelei foʻi a o faailoa mai o latou faalogona iā te ia. (Mare. 6:30-32) O na fesootaʻiga lelei na atiaʻe ai se faiā māfana a Iesu ma ona aposetolo, ma sauniunia ai i latou mo tiute tauave i le auaunaga i le Atua.
4. E faapefea ona avea oe o se uō a lau fanau talavou? (Tagaʻi i le ata i luga aʻe o le matua.)
4 Ua faapea mai Michael, o se tamā e toʻalua lana fanau: “E ui e tatou te lē tupulaga ma a tatou fanau, ae e mafai ona avea i tatou ma a latou uō.” O uō e faifaimea faatasi. O lea, ia iloilo faatasi ma le tatalo pe e mafai ona fetuunaʻi lau galuega po o isi mea, ina ia tele le taimi e faatasi ai ma lau fanau. O uō e tutusa mea e fiafia ai. O lea, ia taumafai e fiafia i mea e fiafia ai lau fanau talavou, e pei o musika, ata tifaga po o taaloga. Ua faapea mai Ilaria lea e nofo i Italia: “Na fiafia oʻu mātua i musika sa ou faalogologo ai. O lea na avea ai loʻu tamā ma aʻu uō mamae, ma na saʻoloto laʻu talanoa iā te ia e oo lava i mataupu maʻaleʻale.” O le avea o oe ma uō a lau fanau ma lou fesoasoani iā i latou e olioli i se faiā ʻvavalalata ma Ieova,’ e lē faapea ai ua faalēaogāina lau pule o se matua. (Sala. 25:14) Peitaʻi e faaalia ai lou alofa ma lou faaaloalo iā i latou. O lea, o le a faigofie ai ona latou talanoa mai iā te oe ma faailoa mai o latou popolega.
5. Na faapefea ona fesoasoani Iesu i ona soo ina ia olioli i le auaunaga iā Ieova?
5 Na finagalo Iesu ia iloa e ona soo ma ana uō le olioli e maua pe a pisi i le auaunaga iā Ieova. O lea, na ia faalaeiauina ai i latou ina ia maelega i gaoioiga faaleagaga. Na finagalo Iesu ia latou maelega i le faia o isi ma soo! Na ia faamautinoa atu i ona soo o le a ia fesoasoani iā i latou ina ia taulau manuia.—Mata. 28:19, 20.
6, 7. Aiseā e tāua ai i mātua ona tausisi i se faasologa faaleagaga?
6 E te manaʻo i lau fanau talavou ia tumau ona malolosi faaleagaga. E finagalo Ieova ia tausia aʻe lau fanau ʻi ana aʻoaʻiga ma apoapoaʻiga.’ (Efe. 6:4) O lea, o le faatino o lau tiute tauave mai i le Atua o le a faavae ma faatumauina ai se faasologa faaleagaga. O se faataʻitaʻiga, e te maumauaʻi e ave lau fanau i le aʻoga ona e tāua ma e te manaʻo ia latou fiafia e aʻoaʻo ni mea fou. I se tulaga talitutusa, ia e maumauaʻi e maua e lau fanau aogā mai i “apoapoaʻiga a Ieova” e ala i sauniga ma isi polokalame faaleagaga. E tāua tele aʻoaʻoga a le Atua, o lea e te taumafai ai ia iloa e lau fanau le tāua o le atamai ma mea faaleagaga. (Faata. 24:14) E pei ona fesoasoani Iesu i ona soo, ia faapena foʻi ona e taumafai e fesoasoani i lau fanau talavou e taulau manuia i le faiva. Ia atiaʻe lo latou naunau e aʻoaʻo atu le Afioga a le Atua, ma pipii i se faasologa lelei o le talaʻiga.
7 E faapefea i le pipii i se faasologa faaleagaga ona fesoasoani i talavou? Ua faapea mai Erin, lea e nofo i Aferika i Saute: “E masani ona matou faitio i suʻesuʻega faale-Tusi Paia, sauniga ma le talaʻiga. O nisi taimi e matou te faia mea e faalavelavea ai suʻesuʻega a lo matou aiga ma taumafai e lē auai ai. Ae e leʻi fiu ai o matou mātua.” Ua ia faaopoopo mai: “O lenā toleniga ua fesoasoani iā te aʻu e finafinau ai. Pe afai e faalavelavea laʻu faasologa faaleagaga, e vave lava ona ou toe taumafai e fai. Ou te manatu e lē mafai ona ou maua lenā naunau pe ana lē maumauaʻi oʻu mātua e tausisi i se faasologa faaleagaga. Pe ana faapea na fiu oʻu mātua semanū e faigofie lava ona ou misia sauniga ma isi gaoioiga faaleagaga.”
IA LOTOMAULALO
8. (a) Na faapefea ona faaalia e Iesu e tapulaa mea e na te faia? (e) Na faapefea ona aafia soo o Iesu i lona lotomaulalo?
8 E ui o Iesu o se tagata e lelei atoatoa, ae sa ia lotomaulalo ma faailoa mai e tapulaa mea e na te faia, ma sa ia faalagolago iā Ieova. (Faitau le Ioane 5:19.) Pe sa avea le lotomaulalo o Iesu ma itu na lē faaaloalo ai ona soo iā te ia? E leai. O le faalagolago atoatoa o Iesu iā Ieova, na matuā maufaatuatuaina ai o ia e ona soo. O lea, na latou faaaʻoaʻo ai i le lotomaulalo o Iesu.—Galu. 3:12, 13, 16.
9. Pe a e faatoese atu ma le lotomaulalo ma iloa e iai mea gata ai lou mafai, o le a faapefea ona aafia ai lau fanau talavou?
9 E tapulaa le tele o mea e tatou te faia. I le lē pei o Iesu, e tatou te lē lelei atoatoa ma e tatou te faia mea sesē. Ia lotomaulalo e iloa e iai mea e gata ai lou mafai ma ia taʻutino atu au mea sesē. (1 Ioa. 1:8) O ai e sili ona e faaaloalo i ai? O se pule e taʻutino mai lona sesē po o se tasi e musu e faatoese? Pe a faalogo lau fanau o e faatoese atu ona o sau mea sesē, o le a atili ai ona latou faaaloalo iā te oe. E latou te iloa ai foʻi le tāua o le taʻutino atu o mea sesē. Ua faapea mai Rosemary, o se tinā e toʻatolu lana fanau matutua: “E ma te taʻutino atu o maʻua sesē, o lea na uunaʻia ai la ma fanau e talanoa mai iā i maʻua pe a iai ni o latou faafitauli. E ma te iloa e iai mea e gata ai lo ma mafai, o lea na ma aʻoaʻoina ai la ma fanau i le auala sili e foʻia ai o latou faafitauli. Pe a latou manaʻomia se fesoasoani, e masani ona ma faasino atu i lomiga faale-Tusi Paia, ma matou tatalo faatasi.”
10. Na faapefea ona faaalia le lotomaulalo o Iesu ina ua avatu faatonuga i ona soo?
10 Sa iai iā Iesu le pule e faatonu ai ona soo. Ae sa masani foʻi ona ia faailoa atu ma le lotomaulalo māfuaaga o se faatonuga. O se faaaʻoaʻoga, e leʻi tau ina fetalai atu o ia i ona soo ina ia saʻili muamua le Malo o le Atua ma lana amiotonu, ae sa ia toe faapea atu: “Ona faaopoopoina ai lea o nei mea uma iā te outou.” Ina ua uma ona ia fetalai mai: “Aua tou te toe faamasino atu,” ona ia taʻua lea o le māfuaaga: “Ina neʻi faamasinoina outou. Auā o le faamasinoga tou te faamasino atu ai, e toe faamasinoina ai foʻi outou.”—Mata. 6:31–7:2.
11. Aiseā e lelei ai i mātua ona faamatala atu māfuaaga o se tulafono po o se faaiʻuga?
11 Pe afai e talafeagai, ia faamatala atu i lau fanau talavou le māfuaaga ua e faia ai se tulafono po o se faaiʻuga. Pe a latou malamalama i le māfuaaga, o le a atili ai ona latou usiusitaʻi mai i o latou loto. Ua faapea mai Barry lea e toʻafā lana fanau: “O le faailoa atu o māfuaaga e fesoasoani i lau fanau talavou e latou te maufaatuatuaina ai oulua. E latou te iloa e lē faasāsā naʻuā pe fesuisuiaʻi a oulua faaiʻuga, ae e talafeagai.” O loo faasolo ina matutua le fanau talavou ma iai le “mafaufau lelei.” (Roma 12:1) Ua faapea mai Barry: “E manaʻomia ona iloa e talavou fai ni faaiʻuga lelei e faavae mai i le mafaufau lelei ae lē o faalogona.” (Sala. 119:34) Ia lotomaulalo e faailoa atu i lau fanau talavou le māfuaaga ua e faia ai se faaiʻuga. O le faia faapea, e iloa ai e lau fanau o loo e amanaʻia le mea moni ua faasolo ina latou matutua, ma iloa fai a latou lava filifiliga ma le “mafaufau lelei.”
IA FAAALIA LE UTAGA MAMAO MA LE MALAMALAMA I LAU FANAU TALAVOU
12. Na faapefea ona faaaogā e Iesu le utaga mamao e fesoasoani ai iā Peteru?
12 Na faaalia e Iesu le utaga mamao ma le malamalama ina ua manaʻomia e ona soo le fesoasoani. O se faaaʻoaʻoga, na lelei le māfuaaga na faapea atu ai Peteru iā Iesu ia alofa iā te ia lava, ina ua fetalai atu Iesu i ona soo o le a fasiotia o ia. Peitaʻi na silafia lelei e Iesu le sesē o mafaufauga o Peteru. Ina ia fesoasoani iā te ia ma isi soo, na fautua atu Iesu ma taʻua āuga o le ola i se olaga sologa lelei e aunoa ma ni puapuaga, ma faamamafa faamanuiaga e maua ona o le agaga faataulaga. (Mata. 16:21-27) Na aʻoaʻoina mai ai e Peteru se lesona.—1 Pete. 2:20, 21.
13, 14. (a) E faapefea ona e iloa ua amata ona vaivai le faatuatua o lau fanau talavou? (e) E faapefea ona e faaaogā le utaga mamao e malamalama ma fesoasoani ai i lau fanau?
13 Ia tatalo iā Ieova e foaʻi mai le utaga mamao e te malamalama ai po o le ā le fesoasoani o manaʻomia e lau fanau talavou. (Sala. 32:8) O se faaaʻoaʻoga, e faapefea ona e iloa ua amata ona vaivai le faatuatua o lau tama? Atonu ua mou atu lona olioli, ua ia faitio i uso talitonu, ma amio lilo. Aua neʻi vave manatu o faailoga ia o le ola i se olaga uigalua ma o loo ia faia se agasala matuiā. * Ae i le isi itu, ia aua le manatu māmā i na faailoga pe manatu o se suiga masani i talavou le faaesea o i latou.
14 E pei o Iesu, ia faaaogā fesili logolelei ma faautauta. E tai pei o le asuina mai o ni vai mai i le vaieli. Afai e faatopelau ona asu mai i luga le vai, e te lē maua atoatoa le vai na e manaʻo ai. I se tulaga talitutusa, afai e te lē onosaʻi pe a fesili atu pe faamalosia lau fanau talavou e talanoa mai, o le a e lē mauaina ai le mea tonu o loo latou mafaufau i ai. (Faitau le Faataoto 20:5.) Ua faapea mai Ilaria lea na taʻua muamua: “A o oʻu talavou, na ou faalotolotolua po ou te ola i le upu moni pe faaalu le tele o le taimi ma tamaiti o laʻu vasega. Na matuā aafia ai oʻu uiga ma na mātauina e oʻu mātua. I se tasi afiafi, na la faapea mai ai ua la mātauina o loo iai se mea o loo oʻu popole ai. Na la fesili mai po o le ā le faafitauli. Na maligi oʻu loimata ma faamatala atu le mea o loo tupu ma talosaga atu mo se la fesoasoani. Na la opoina atu aʻu ma faapea mai, e la te malamalama i loʻu tulaga ma o le a fesoasoani mai iā te aʻu.” Na vave ona fesoasoani mātua o Ilaria e toe suʻe ni ana uō fou ma lelei i le faapotopotoga.
15. Faamatala le auala na silasila ai Iesu i uiga lelei o isi.
15 Na faaalia e Iesu le utaga mamao e ala i le iloaina o le fesoasoani o loo manaʻomia e ona soo, faapea o latou uiga lelei. O se faaaʻoaʻoga, ina ua faalogo se tamāloa e igoa iā Natanielu o Iesu o le Nasareta, na ia faapea mai: “Pe e iai se mea lelei e sau mai i Nasareta?” (Ioa. 1:46) E tusa ai ma lenā faamatalaga, e faapefea ona e faamatalaina Natanielu? Po o se tagata faitio, faailoga tagata, ma lē faatuatua? E ui i lea, na iā Iesu le utaga mamao ma silasila ai i se uiga lelei sa iā Natanielu. Na taʻua e Iesu Natanielu “o le tagata Isaraelu moni, e lē faaʻoleʻole o ia.” (Ioa. 1:47) Sa silafia e Iesu mea sa i loto o tagata, ma na silasila o ia i o latou uiga lelei.
16. E faapefea ona e fesoasoani i lau fanau talavou ia atiaʻe uiga lelei?
16 Mātua e, e lē mafai ona outou iloa mea o i loto o le fanau, ae o le fesoasoani a le Atua e te maua ai le utaga mamao. Po o le a e faaaogāina lenā uiga e te vaai ai i uiga lelei o lau fanau? E leai se tasi e manaʻo e taʻua o ia o se “faatigā ulu.” Ia aua lava neʻi e taʻua lau fanau talavou o ni “talavou fouvale” po o ni “tamaiti faalogogatā.” E tusa lava pe tele faafitauli o lau fanau talavou, ae ia taʻu atu i ai o loo oulua iloa o latou uiga lelei ma lo latou faanaunauga e faia le mea saʻo. Ia mātau mea ua latou faaleleia ma faamālō atu i ai. Ia fesoasoani iā i latou e atiaʻe uiga lelei e ala i le tuuina atu i ai o nisi tiute tauave pe a talafeagai. Na faia faapea e Iesu i ona soo. Ina ua mavae le tausaga ma le ʻafa talu ona feiloaʻi ma Natanielu (lea e igoa foʻi iā Patolomaio), na filifilia ai o ia e Iesu e avea ma ona aposetolo. Na faataunuu ma le faamaoni e Natanielu le galuega na tuuina atu e Iesu. (Luka 6:13, 14; Galu. 1:13, 14) O la oulua faamālō ma faalaeiauga, o le a fesoasoani i la oulua fanau e lagona e lē o i latou o ni ē e lē taulau, ae o ni Kerisiano e mafai ona faaaogā e Ieova.
O TOLENIGA E IʻU I LE OLIOLI
17, 18. O le ā le iʻuga lelei o taumafaiga maumauaʻi a mātua e fesoasoani i le fanau talavou?
17 A o tausia aʻe le fanau, o le a talitutusa o outou faalogona ma le aposetolo o Paulo, o lē na avea ma tamā faaleagaga i le toʻatele. Na oo iā te ia “puapuaga ma le atuatuvale o le loto” talu ai le ʻtele o lona alofa’ i lana fanau faaleagaga i Korinito. (2 Kori. 2:4; 1 Kori. 4:15) Ua faapea mai Victor lea e toʻatolu lana fanau: “Sa lē faigofie le taimi a o talavou le fanau. E ui i lea, na sili atu taimi lelei nai lo o luʻi sa ma fesagaʻia. Na ma olioli i se mafutaga māfana ma la maʻua fanau ona o le fesoasoani a Ieova.”
18 Ia galulue mamafa e toleni le fanau ina ia auauna iā Ieova. A o outou faaalia le alofa i le fanau, o le a outou lagona le olioli i le vaai atu ua latou ō mai i le upu moni ma tumau ona ʻsavavali pea i le upu moni.’—3 Ioa. 4.
^ pala. 1 O le a talanoaina i lenei mataupu auala e aʻoaʻo ai e mātua a latou fanau e amata mai i le 13 seʻia oo i le 19 tausaga ina ia auauna iā Ieova.
^ pala. 13 E mafai ona faitau e mātua le tusi Questions Young People Ask—Answers That Work, Tusi 1, itu. 317, ma le Tusi 2, itu. 136-141.